Espainiako II Errepublika gogoan, 83 urteren ondoren

Elkarretaratzeak egin dituzte Eibarren; Irunen, Tolosan, Bilbon eta Donostian ere gogoratu dute.

Eibar (Gipuzkoa) izan zen 1931eko apirilaren 14an Espainiako II. Errepublika aldarrikatu zuen lehenengo udala. Urtero gogoratu ohi dute eguna, eta gaur ere elkarretaratzeak egin dituzte Untzaga eta Txaltxa Zelai plazetan, Ezker Anitzak-Berdeak eta alderdi sozialistak deituta. EH Bilduk ere elkarretaratzea egin du bertan, udaletxe aurrean: "Akats guztiekin, hutsune guztiekin, hala ere, aurrerapausua izan zen herritarren eskubideen errespetuan". Horrez gain, Ermuatik Eibarrera martxa egin dute Gazte Komunistek.

Irunen, San Juan plazara martxa egin dute, eta II. Errepublikaren bandera jasotzeaz gain, III. Errepublika eskatu dute. Arriaga plazan elkartu dira Bilbon Errepublikaren aldeko aldarriak. Donostian, berriz, udaletxean jarri dute bandera. Bertako iturriek adierazi dutenez, "askatasunaren alde" borrokatu zutenen eta Frankismoak jazarritakoen oroimenez jarri dute bandera. Tolosan "errepublika etorkizuna" dela aldarrikatu dute, eta herriko hilerrian lore eskaintza egin diete frankismoaren biktimei, haiei eskainitako eskulturaren aurrean.

I. Euskal Errepublika

Euskal herritarrak "nazio identitatearekin lotuta, bere etorkizunaren jabe" izatea bermatuko lukeen I. Euskal Errepublikaren alde egin du Pernando Barrena Sortuko bozeramaileak. Horren ustez, Euskal Herriak "haustura demokratikoa" behar du: "Gaizki izendatutako Espainiako Trantsizioa ez zen ondo mamitu Euskal Herrian, eta horregatik da gaur egun estatu mailako arazoa Espainiarentzat".

"Oinarri demokratikoak" izango dituen "etorkizun berri bat" eraikitzeko aukera izan behar dute herritarrek Sorturen ustez, eta horregatik egin du, Espainiako II. Errepublikaren Egunean, I. Euskal Errepublikaren alde. Horrela, nazio identitateaz gain, martxa jarri beharreko eredu politiko, sozial eta ekonomikoa ere herritarren esku geldituko lirateke Barrenaren arabera.


Oriotarrek emaitza txukunekin hasi dute Gipuzkoako Batel Liga

Gaur, larunbata, hasi da 2019ko Gipuzkoako Batel Liga, Trintxerpen. Seniorretan, gizonezkoetan Kaiarriba nagusitu da, eta emakumezkoetan, berriz, Hibaika. Orioko 11 batel lehiatu dira.

Askotariko emaitzak lortuta etxeratu dira oriotarrak Trintxerpetik. Esaterako, jubeniletan neskek (Orio A) bigarren egin dute Tolosaldearen atzetik, eta mutilek, berriz, hirugarren (Orio A).

Ikusi emaitza guztiak pdf honetan.


Oinarrirekin hitzarmena sinatu du Iraurgi Lantzenek, eskualdeko enpresen finantziazioa errazteko asmoarekin

Elkarrekiko berme elkarteak "ohikoak baino finantziazio baldintza hobeak eskainiko dizkie Azkoitiko eta Azpeitiko enpresa txiki eta ertainei, epeei zein kostuei dagokienez", azaldu dute garapen agentziako iturriek.

Iraurgi Lantzen Urola Erdiko garapen agentziak eta Oinarri SGR elkarrekiko berme elkarteak hitzarmena sinatu dute, bailarako enpresei finantziazio bideak errazteko helburuarekin. Enpresa txiki eta ertainen eta gizarte-ekonomiako enpresen finantzaketan espezializatutako elkartea da Oinarri eta, Iraurgi Lantzeneko iturriek adierazi dutenez, hitzarmenari esker "ohikoak baino finantziazio baldintza hobeak eskainiko dizkie Azkoitiko eta Azpeitiko enpresa txiki eta ertainei, epeei zein kostuei dagokienez".

Finantza-akordioak hasiera batean urtebeteko iraupena izango du baina, bi aldeek hala adostuta, urtero berritu ahal izango da. "Hitzarmenak Azpeitiko eta Azkoitiko ETEek banku-finantzaketa eskuratu ahal izateko baldintzak nabarmen hobetuko ditu, enpresa mundu osoak finantzazio-iturri berrietara iristeko arazo larriak dituen une hauetan", azaldu dute Iraurgi Lantzenetik.

Oinarri SGR-ek abian jarritako finantzazio-lerro horrek eraberritze eta egokitze lanetarako, altzariak, makineria edota instalazioak erosteko, bai eta ondasun higiezinak erosteko aukera emango die enpresei, baita inbertsio horiek Euskaditik kanpo egingo badira ere. Horrez gain, altxortegiko egiturazko beharrak finantzatzeko aukera ere ahalbidetuko du, eta enpresek doako finantza-aholkularitza zerbitzua ere jaso ahal izango dute Oinarriren eskutik.


Getxo eta Portugalete tunel bidez lotuko dituzte, itsasadar azpitik

Arrondegiko zubiaren saturazioa konpontzeko eraikiko du Bizkaiko Diputazioak. Aurretik, Bilbo Hegoaldeko Saihesbidea AP-68arekin lotuko du. Denera, 580 milioi inbertituko ditu

Urte hasieran, Ermuko (Bizkaia) saihesbidearen lehen fasearen inaugurazioan, Unai Rementeria Bizkaiko ahaldun nagusiak aipatu zuen egoera ekonomikoak azpiegitura berrietan pentsatzen hasteko aukera ematen zuela. Lau hilabeteren ondoren, lurralde historikoan «XXI. mendeko obrarik inportanteena» izango dena aurkeztu zuen atzo: Bilboko itsasadarraren eskuin eta ezker ibarrak lotuko dituen ia hiru kilometroko tunela. Leioako Artatzako biribilgunetik Portugaleteko Ballontiko ardatzera arte joango da. Ez du bidesaririk izango.

«Bizkaiko Foru Aldundiak azken hamarkadetan hartu duen erabakirik garrantzitsuena da». Eta hori agerian uzteko, agerraldia ez zuen prentsa bulegoan egin, ohi duen bezala. Foru jauregiko eskailera nagusian dagoen Bizkaiaren alegoria izeneko beira-leihoaren aurrean eman zituen zehaztasunak, atzo goizean. Imanol Pradales Ekonomia eta Lurralde Garapena Sustatzeko diputatua izan zuen lagun.

Tunelarekin batera, Bilbo Hegoaldeko Saihesbidea AP-68 autobidearekin lotzeko proiektua ere aurkeztu du. Bi azpiegitura berri horiekin, Bilbo Handiko errepideetan dauden hiru leku arazotsutan trafikoa arintzea lortu nahi dute: Barakaldon, Max Center saltoki pareko A-8aren zatian; Leioan, Artatzako errepidean; eta, batez ere, bi ibarrak lotzen dituen Arrondegiko zubian. Sinple esanda, azpiegitura berriak hegoaldeko saihesbidearen mutur bietan egingo dira: Bilbon, luzapena; eta Portugaleten, A-8arekin bat egiten duen lekuan, tunela.

Rementeriaren esanetan, «Bizkai osoko mugikortasunean» igarriko da. Azpimarratu du herrialdean egunero ibilgailuren bat gidatzen edo autobusa hartzen duten hiru herritarretatik bik igarriko dituztela azpiegitura berriek eragingo dituzten «onurak». Esan du bi errepide berriak ez direla «adabaki bat»; uste du arazoari «benetako konponbidea» emango zaiola.

Foru teknikarien txostenaren arabera, tunela 53.000 ibilgailuk erabiliko dute egunero. Era berean, luzapenaren ondorioz, 24.000 izango dira Bilbo Hegoaldeko Saihesbidetik igaroko direnak. 2016an, 11.650ek erabiltzen zuten gaur egun zabalik dagoen zatia. Bi azpiegitura horiei esker, egunean 41.000 ibilgailuk utziko diote Arrondegiko zubia erabiltzeari, 17.500 gutxiago igaroko dira Max Center paretik, eta 38.000 gutxiago, Artatza ingurutik.

«Etorkizunera begira pentsatu ditugu, Bizkaian mugitzeko modu berri bat eskainiko dutelako. Egungo mapak zaharkituta utziko dituzte». Rementeriak uste du aldaketa «sakon» baten lehen pausoa direla. Horretarako, orotara, 580 milioi euroko inbertsioa egingo dute. Ahaldun nagusiaren esanetan, horrelako gastu bati aurre egiteko gai izango da diputazioa, zerga bilketan egon den gorakadari eta datozen urteetarako aurreikuspen «baikorrei» esker. Erantsi du foru aldundiaren zorpetze maila ez dela handituko: «Obra hauek egiteko aukera dugu, eta aprobetxatu egin behar dugu. Ez dut esango orain egin ezean ezingo dugula inoiz egin, baina bai luzaroan ez dugula horrelako beste aukerarik izango». Dena den, argi utzi du proiektu horiei heldu izanak ez duela esan nahi aurrerantzean obra kontuetan «dena libre» izango denik. «Lehentasunak finkatzen jarraitu behar dugu».

Obra biak elkarren segidan egingo dituzte. Gaur bertan adjudikatuko dituzte Bilbo Hegoaldeko Saihesbidearen 1.B faseko obrak, eta 2023rako bukatuko dituzte. Hala saihesbidetik zuzenean sartu ahal izango da AP-8 autobidera, Arrigorriagan. Rementeriak aitortu du teknikoki «gaitza» izango dela. Bolintxuko naturgune babestuaren gainetik zubi bat igaroko da, pilarerik gabe. Eta bi tunel izango ditu: Arnotegi mendia zeharkatuko du batek, eta Beteluri eta Peñascal lotuko ditu besteak. Errepide zati berria 4,2 kilometro izango da luze. 203 milioi euroko aurrekontua izango dute lanek.

Lotune hori bukatutakoan hasiko dira tunelarekin. Beste 320 milioiko aurrekontua izango du. 2027rako bukatu nahi dute. Hilabete barru adjudikatuko dute obrak hasi aurretik egin beharreko txosten informatiboa. Orduan zehaztuko dira tunelaren ibilbidea eta zer ezaugarri izango dituen. Baina dagoeneko badituzte buruan ideia batzuk. Elkarren ondoan joango diren tunel bi izango dira, norabide bakoitzean bat. Eta bina errail izango dituzte.

Garestiena, baina «onena»

Azpiegitura «multimodala» izatea nahi dutela ere esan du; hau da, ez da soilik ibilgailuentzat izango. Haiekin batera, trena, autobus elektrikoa edo bestelako garraio mota bat igaro daitekeela otu zaie. «Ez dakigu etorkizunean mugikortasuna zelakoa izango den. Baina tunela prest egongo da etorriko den horretarako. Denborak esango digu zer beste garraio mota igaroko den handik». Zehaztasun horiek proiektua taxutzean jakingo dira. Baina badakite dena delako garraio publiko hori errepidearen azpiko solairutik igaroko litzatekeela.

Bestalde, datorren urtean Kukularrako lotunearen obrak hasiko dira. Txorierriko lasterbidea Arrondegiko zubirantz eta Artatzako errepiderantz banatzen den lekua da. Errailak gehituko dituzte, Txorierriko lasterbidea zubitik eta Artatzatik etortzen zaizkion ibilgailu guztiak jasotzeko gai izan dadin.

Duela hamarkada bi hasi zen diputazioa Arrondegiko zubiaren saturazioari konponbidea bilatu guran. Iazko politika orokorreko osoko bilkuran Rementeriak zubiari neba-arreba biki bat eraikitzeko asmoa iragarri zuen Batzar Nagusietan. Bi aukera egon dira: Lutxanan (Barakaldo) edo Axpen (Erandio) eraikitzea zubi berria. Azkenean, beste bat hobetsi dute: tunela. Rementeriak aitortu du, garestiena dela. «Baina onena da trafikoa erakartzeko eta kostuen eta onuren arteko ratioan».


Umeen Egunarekin abiatu dira Goizuetako Amabirjin festak

Txupinazoa, ostegun eguerdian botako dute, egitarau zabalari hasiera emanez

Berez, Amabirjin festak ostegun eguerdiko txupinazoarekin hasiko badira ere, beti bezala, aurreko asteburuan Umeen Eguna ospatu dute Goizuetan. Abuztuaren 10ean, igande goizean Aurorak kantatu zituzten eta guraso eta seme-alabek osatutako Irumaita txarangak alaitu zituen kaleak. Pilota partiden eta bazkariaren ondotik, arratsaldean Lasturko zezenen aurrean korrika ibili ziren eta indarrak berreskuratzeko meriendaren ondotik, apar festa eta Joxe Angelekin dantzaldia izan zuten. Ikusi argazkiak

Berez, Amabirjin festak ostegun eguerdiko txupinazoarekin hasiko badira ere, beti bezala, aurreko asteburuan Umeen Eguna ospatu dute Goizuetan. Abuztuaren 10ean, igande goizean Aurorak kantatu zituzten eta guraso eta seme-alabek osatutako Irumaita txarangak alaitu zituen kaleak. Pilota partiden eta bazkariaren ondotik, arratsaldean Lasturko zezenen aurrean korrika ibili ziren eta indarrak berreskuratzeko meriendaren ondotik, apar festa eta Joxe Angelekin dantzaldia izan zuten. Ikusi argazkiak

Txupinazoa ostegun eguerdian

Abuztuaren 14an, ostegun eguerdian botako den txupinazoarekin abiatuko dira Amabirjin festak. Egun horretan Gazte Eguna ere ospatuko dute Goizuetan.

Abuztuaren 14a, osteguna

Gazte Eguna

12:00 Txupinazoa. Segidan Buruhaundiak eta erraldoiak eta brindisa.

14:30 Gazte Bazkaria.

19:30 Peñaren irteera.

20:00 Gazte Txupinazoa.

00:00 Gabezin taldearekin dantzaldia. Ondoren Txaranga.

Abuztuaren 15a, ostirala

Amabirjin Eguna

08:00 Entzierroa Lasturko zezenekin.

10:30 Meza eta prozesioa.

12:00 Ume eta afizionatuen mailako pilota partidak.

18:00 Lasturko zezenak.

19:30 Bertsolariak: Sebastian Lizaso eta Andoni Egaña gai librean.

22:00 Afari herrikoia.

23:00 Kontzertuak: Glaukoma, Iheskide eta McOnak. Ondoren Guattolo DJ-a Gaztetxean.

01:00 Kalejira txarangarekin.

Abuztuaren 16a, larunbata

Sagardo Eguna

08:00 Entzierroa.

11:00-14:00 Haurrentzako puzgarriak.

11:30 Toka.

12:00 Sagardo probaketa.

13:30 Txaranga.

16:00-18:00 Haurrentzako puzgarriak

17:00 Lasturko zezenak.

18:30 Pilota partidak: Olaizola I-Eulate, Olazabal-Eskuderoren kontra eta afizionatu mailan Olaizola-Mitxelena.

00:00 Laiotz Ondoren Txaranga eta Bull Dj-a gaztetxean.

Abuztuaren 17a, igandea

08:00 Entzierroa.

11:00 Erraldoiak eta buruhaundiak.

12:00 Bakailao lehiaketa.

13:00 Lehiaketako emaitza.

13:30 Txaranga Arratsaldean Mus Txapelketa Iskibin.

18:30 Umore Ona Dantza Taldearen emanaldia.

22:00 Eromeria taldearekin dantzaldia.

Abuztuaren 18a, astelehena

Peñaren Eguna

12:30 Peñaren irteera.

12:30 Pilota partidak. Umeen artean eta Goizueta eta Aranoren artean.

15:00 Peñaren bazkaria.

17:00 Peñaren kalejira. Ondoren Lasturko zezenak.

00:00 Bukaera ekitaldia txarangarekin. Segidan Gabezin taldearekin dantzaldia. Ondoren Txaranga Gaztetxean.


Bihar bukatuko da Errigorako produktuak eskatzeko epea

Hizki papertegian, Lujanen eta AEK euskaltegian dauden eskuorriak beteta eta errigora.eus webgunean eska daitezke produktuak.

Bihar, osteguna, bukatuko da Errigora produktuak eskatzeko epea. Eskaerak bi modutan egin daitezke: online errigora.eus webgunean edo Azkoitiko hainbat tokitan banatuko diren eskuorriak beteta: Hizki papertegian, Lujanen, eta AEK euskaltegian.

Nafar hegoaldeko uzta eskutik eskura kanpaina gure eguneroko kontsumo ohiturez harro egoteko bide bat da: Nafarroa hegoaldeko oliba-olio birjina estrarekin, kontserbekin, arrozarekin eta pastarekin urte guztirako despentsa betetzea proposatzen dizugu, ekoizlearen jatorrizko prezioan eta euskaraz etiketatuta produktuok zure herrian jasotzeko aukera emanez.

Produktuak formato handian eskaintzen dira: oliba-olio birjina estra 5 litroko bidoietan (barietatea eskatzeko aukera dago aurten) eta pasta, arroza eta kontserbak 12 ontziko sortetan.

Milaka gara, bestela kontsumitzeko asmoz, Euskal Herriaren luze-zabalean kanpaina honetan parte hartzen dugun herritarrak. Eskaeren tamainari eta auzolanean kanpainaren berri eman, eskaerak jaso eta banaketa antolatzen aritzen garen ehunka lagunen borondatezko lanari esker, ekoizlearen jatorrizko prezioan eskura ditzakezu produktuak zeure herrian.

Zure hautuez harro egon nahi baduzu, egizu eskaera martxoaren 12rako.

Olioaren banaketa apirilaren 1ean egingo da eta kontserba, arroza eta pastarena maiatzaren 21ean. Produktuak Udalaren Berdura Plazako lokalean banatuko dira; goizetan, 11:30etik 13:00etara eta, arratsaldetan, 18:00etatik 19:30etara. Ordainketa on-line egin ez duenak produktuak jasotzean egin beharko du. Banaketa eta kudeaketa lanak erraztekoa ordainketak on-line egitea gomendatzen da eta banaketa orduak errespetatzea.


Argazki galeria: Bermeoko jaialdi solidarioa


Libian airez eraso diete Estatu Islamikoaren hainbat posturi

Erasoan gutxienik bost zibil hil dituztela zabaldu da; hiru, haurrak. Bart gauean airez eraso die Egiptok EIk Libian dituen hainbat posturi; hogei koptoen hilketari emaniko erantzuna da.

Lepoa moztuta, jihadistek hogei kopto inguru hil dituzte asteburuan. Horri erantzuteko, Egiptok hainbat eraso egin ditu bart EIren Libiako postuen kontra. "Herriaren egonkortasuna eta segurtasunaren defentsan" eginiko erasoa dela argudiatu du Egiptoko Armadak.

Egiptoko Armadak airez egin du erasoa, eta zehaztu du koartelak, armak biltegiak eta entrenamendu tokiak erasotu dituela. Eman dituzten datuen arabera, ISISeko 40-50 miliziano hil dituzte. Baina erasoan gutxienik bost zibil hil dituztela salatu dute Bengasiko berri iturriek. Horietako hiru haurrak lirateke.


Piraguaz Oriako itsasadarra ezagutzeko aukera izango da ekainaren 17an

Anbulatorio ondoko arranplatik aterako dira 14:30ean

Herrio natur taldeak eta Orioko Udalak maiatzerako prestatuta zuten piragua irteera bertan

behera utzi behar izan zuten eguraldi txarra zela eta. Orduan egin ez arren, berriz antolatzekotan

gelditu ziren eta ekainaren

17an izango da aukera berria.

Piragua irteera Oria ibaian

barrena izango da. Anbulatorio ondoko arranplatik hasi eta, korrontea lagun,

Sariako olaraino joango dira, astirik bada, eta Portuko zuloan, Donpernasa

errekan eta Olaberrietako portuan geldialdiak egingo dituzte hango fauna eta

flora ezagutzeko.

Hitzordua 14:30ean da eta 3-4

ordu iraungo du irteerak. Itsasadarrari buruzko azalpenak emango dituzte

Herriokoek, ibaiaren natur aberastasunak azalduz.

Maiatzean izena eman zutenek lehentasuna izango dute eta eta denek baiezkoa esan dutenez ez da tokirik gelditu. Norberak bere piragua ere eraman dezake.


Gutxienez hamar lagun hil dira Volgograden, bonba bat lehertuta

Atzo beste eraso bat izan zen hiri horretako tren geltokian, eta hamazazpi lagun hil ziren.

24 ordu baino gutxiagoko epean bi bonba lehertarazi dituzte Errusiako Volgograd hirian. Gaur goizaldeko laurak inguruan, trolebus batean jarritako lehergailu batek eztanda egin du, eta hamabost lagun eta 23 zauritu hil dira gutxienez, Vasili Galuxkin erregioko gobernadoreordeak jakinarazi duenez.

Atzo, beste hamazazpi pertsona hil eta 45 zauritu ziren hiri horretako tren geltokian, emakume batek soinean zeraman bonba eztandararazita. Bideoa: atzoko erasoa.


Urrezko olatua

Miarritzen jokatzen ari den herrialdeen arteko Munduko Jokoetan urrezko domina irabazi du surflari hendaiarrak. Frantziako selekzioarekin aritu da, antolatzaileek ez baitiote utzi lehiatzen Euskal Herriko selekzioari.

Pauline Adok beste mugarri bat ezarri du bere kirol ibilbidean. 26 urteko surflari hendaiarrak urrezko domina irabazi zuen atzo goizean Miarritzen (Lapurdi), Nazioarteko Surf Elkarteak (IAS) antolatutako herrialdeen arteko Munduko Jokoetan. Ado Frantziako selekzioarekin lehiatu zen, eta, hain zuzen ere, selekzio bereko Joanne Defay Reunion uhartekoa sailkatu zen haren atzetik. Haien ondoren sailkatu zen, berriz, Leila McGonagle costarricarra. Beraz, hiru surflariok igo ziren podiumera.

Larunbatean, 07:00etan ekin zion lehiari hendaiarrak, eta finalerdietarako sailkatzea lortu zuen. Olatuak ez baziren egokienak ere izan surfean aritzeko, txapelketan gogoz hasi ziren Ado eta Defay. Hendaiarra zuzenean sailkatu zen finalerako, eta arratsalde partean beste horrenbeste egin zuen Defayk. Lehia gogorra izan dute biek txapelketa osoan. Ez da ezustekoa. Halakoa espero zitekeen, zirkuitu profesionalean ere askotan neurtu baitituzte indarrak. Gaur-gaurkoz, Defay dago Adoren aurretik —laugarren da sailkapenean, eta Ado hamazazpigarren—, baina hendaiarrak berriro erakutsi du onenen artean nabarmentzeko gaitasuna baduela. Hurrengo asteetan eman nahi du horren berri, zirkuitu nagusian, aurki Fijin hasiko den lehiaketatik hasita. «Biziki kontent naiz; laugarren aldia da parte hartu dudala, eta ez dut inoiz irabazi. Mentalki gogorra izan da», aitortu zuen Adok irabazi berritan.

Ado aspaldi da ezaguna, gaztetatik lortu baititu emaitza bikainak: gazte mailetan munduko eta Europako txapeldun izandakoa da, baita zirkuitu nagusian hainbat proba irabazitakoa ere. Hala ere, duela bi urte egin zen oso ezagun. 2015ean grabatu bideo batek jende anitz harritu zuen. Ideia sexisten aurka antzezten agertzen da herrialdeen arteko munduko txapelduna. Igerileku baten inguruan hasieran, bainujantzitan, neska gazte baten inguruan egon daitezkeen ideia sexista ugariri erreferentzia eginez, musika, grabatzeko modua, planoak... Plantan jarria dena bat-batean mozten du Adok: «Bukatu dira ergelkeriak? Orain, surf egin dezaket?», galdera eginez bideokamerari. Orduan, metal musikaz lagundurik, bestelakoa da kamera aurrean erakusten duena. Estereotipoak hautsi, eta surf egiten dueneko irudi ikusgarrien desfilea hasten baita.

Joan den larunbatean Miarritzen hasitako herrialdeen arteko Munduko Jokoetan lortu du txapela Adok. Astebetez, 250 surflari inguru lehiatuko dira Miarritzen: Frantzia, Australia, Ameriketako Estatu Batuak, Brasil, Hegoafrika, Peru, Portugal, Japonia, Errusia, Danimarka, Tahiti, Kanada, Suitza, Israel, Maroko, Txina, Hego Korea eta Afganistango selekzioak ariko dira, besteak beste. Euskal Herriko Surf Federazioak (EHSF) Ipar Euskal Herriko surf elkarte zenbaitekin Euskal Herriko surflariak izenpean parte hartu nahi izan du, baina antolatzaileen, Nazioarteko Surf Elkartearen ezezkoa jaso dute. Lehen pausoa Internet bitartez egiten saiatu ziren Oier Illaramendi Euskal Herriko surf selekzioaren arduraduna eta Mikel Troitiño Euskal Herriko Surf Federazioko presidente ohi eta Euskal Herria kirola elkarteko kide ohia. Interneten Euskal Herria nazio gisa ez zenez agertzen, ezin izan zuten izen ematea burutu eta hala jakinarazi zioten EHSFren bitartez ISA Worlds txapelketako antolatzaileei. Izen emate egunean bertan Megan Burns ISA erakundeko teknikariarekin ere bilera egin zuten. Burnsek azaldu zien parte hartu ahal izateko derrigorrezkoa zutela ISAko kide izatea, eta, beraz, bi arduradunek azaldu zuten protestak egingo dituztela aurrera begira. Txapelketan parte hartzeko babesa agertu zieten, halaber, Jaurlaritzak eta Eusko Legebiltzarrak —kontra azaldu zen Alderdi Popularra—.

Larunbatean, EHSF deialdiari jarraikiz, ehun bat pertsona batu ziren Miarritzeko hondartzan euskal selekzioaren parte hartzeko eskubidea aldarri hartuta. Bigarren ekitaldi batera ere deitu du EHSFk, datorren larunbaterako, 14:00etan. Txapelketa bukatzear izango da ordurako.


Iazko uztail eta abuztuan baino lau pertsona gehiago hil dira errepideetan

Hego Euskal Herrian 20 lagun hil dira guztira; Nafarroan beherakada nabarmena igarri da zendutakoen kopuruan

Hego Euskal Herriko errepideetan hogei pertsona zendu dira uztaila eta abuztua bitartean, iaz baino lau gehiago. Hala azaldu du Espainiako Trafiko Zuzendaritzak egindako txostenak. Eusko Jaurlaritzako Herrizaingo Sailak ere berretsi egin ditu datuak. Araba, Bizkaia eta Gipuzkoako datuen berri eman du, eta hildako kopuruan izan den gorakada nabarmenaz ohartarazi du: lehengo urtean bost pertsonak galdu zuten bizia, eta urteetako beheranzko joeraren ostean, aurtengo uztaila eta abuztuan hamabost izan dira hildakoak. Hain zuzen ere, iaz baino hamar gehiago.

Nafarroako Gobernuak datorren astean emango ditu bere datuak. Ostera, udako hilabeteetako hildakoen kopuruak behera egin du nabarmen, Espainiako Trafiko Zuzendaritzak plazaratutako datuen arabera: iaz 11 lagun hil ziren Nafarroako errepideetan eta aurten, bost.

Hiruhilekoka aztertuta, zendutako pertsonen kopurua aldakorra izan da. Urtarril, otsaila eta martxoan 25 lagun hil ziren Hego Euskal Herriko errepideetan; bigarren hiruhilekoan 14, eta azken bi hilabeteetan, berriz, 20. Lehengo urteko datuekin alderatuz, baina, kopuruak gora egin du lehendabiziko seihilekoan, udan bezalaxe.

Eusko Jaurlaritzako Trafiko zuzendari Amparo Lopezek aurkeztu du Araba, Bizkai eta Gipuzkoari buruzko informazioa. «Hildako hamabost lagunetatik bi autopistatan zendu dira, 11 bigarren mailako errepidetan, eta bi herri barruan izandako ezbeharretan», argitu du. Zifrek gora egin duten arren, istripuen kopurua «oso baxua» dela nabarmendu du. «Bi hilabetean 7 milioi joan-etorritik gora izan dira, eta beraz, ezbehar kopurua ez da horrenbestekoa».

Udan hildako pertsonen batezbesteko adina urtean zehar zendutakoena baino altuagoa dela gogorarazi du: udan 39 urtekoa izan zen, eta urtean zehar 27koa. Halaber, ezbehar gehienak errepideetarako sarbideetan gertatu direla azaldu du. Hildakoen %65 gizonezkoak ziren, eta kasuen %2an bidaiariek ez zeramaten segurtasun gerrikoa behar bezala loturik.

Lopezek aditzera eman duenez, Gipuzkoan zirkulazio gehien Irun eta Zarauzko ordainlekuetan eta Itziarko gasolindegian bildu da udako hilabeteotan. Araban, AP-1, N-622 eta N-1 errepideetan, eta Bizkaian kosta eremua eta Kantabria (Espainia) lotzen dituen errepidean.

Bi hildako

Herenegun izandako auto istripu batean bi pertsona hil ziren Sorian (Espainia), Aragoiko autobidean. Tafallako bizilagunak ziren biak (Nafarroa). Artikulatutako kamioi batekin talka egin zuten 160. kilometroan, eta bi gazteak —28 eta 33 urtekoak— hil egin ziren. Ezbeharraren ostean, haien gorpuak erretiratu egin zituzten. Beste hainbat ibilgailuk ere kalteak izan zituzten. Bi hildakoak zihoazen automobilaren aurka jo zuen kamioi gidaria, ostera, onik atera zen.


Bisitari asko erakarri ditu asteburu luze honetan ere Oñatik

Oñatiko San Migel parrokia eta Sancti Spiritus unibertsitatea ezagutzeko bisita gidatuan izan gara goizean. Gaurko bisitan 40 lagun inguruko taldea izan da eta Edurne Urteaga turismo bulegoko arduradunak esan digunez, aste bukaera luze osoan 116 lagunek parte hartu dute bisita gidatuetan.

Turismo bulegora informazio eske, berriz, 176 lagun inguratu dira Oñati, Gipuzkoa, Bizkaia, Araba, Madril, Gaztela-Leon, Balearrak, Katalunia, Huesca eta Frantziatik. Oñati bisitatu duten gehienak bost leku hauetatik etorri dira:

Madril

Balearrak

Bizkaia

Gipuzkoa

Huesca

Goizean bisita gidatuan parte hartu duten gehienak madrildarrak ziren eta Oñati "asko" gustatu zaiela esan digute. Artea ikasten duten zentro bateko kideak ziren eta Oñatin "altxor handia" dagoela adierazi dute. Hiria "ondo zaintzen" jarrai dezagun ere aholkatu digute.

Oñatin egon ostean Arantzazu bisitatzera joan dira.

Arrikrutzen bisita asko

Arrikrutzen ere jende dezente ibili dela adierazi digute hango arduradunek. Egubakoitz eta zapatuan 215 lagun izan ziren bisitan eta kobak "topera" izan dituztela esan digute.


GAUBASA: Drive By Truckers Kafe Antzokian

Drive By Truckers, Alabamako boskotearen rock and roll dotorea aztergai Gaubasa irratsaioan, Blessing on a Curse zazpigarren lan luzea aurkeztu dutela profitatuz. Bilboko Kafe Antzokian dugu hitzordua martxoaren 23an. Drive By Truckers, Hegoaldeko rocka, hamar urte luze bidean, berrehun kontzertu baino gehiago urtean. Hasierako country disko biak, zuzenekoa ondoren, Southern Rock Opera egitasmo potoloa disko bikoitzean, Decoration Day eta 2004ko Dirty South goraipatua. Monografiko honen hasieran Patti Smithek Bob Dylanen Like a Rolling Stone (Dabilen harria bezala) kantu puska lehenengoz entzutean sentitu zuen zirrara azaldu digu Anartz Bilbaok grabazio eder eta hunkigarri batean.

Gaubasa-ren azken irratsaioa deskargatu nahi baduzu, klikatu HEMEN.

https://www.bilbohiria.com/docs/podcast/gaubasa/gaubasa060315.mp3


Giza eskubideak gaztetxoekin landu dituzte Lazkaon

LAZKAO // Giza eskubideekiko errespetua eta parekidetasuna lantzeko ikastaroa burutu du Dar-Dar Produkzioak etxeak Lazkaon, udalak antolatuta. Egiturazko indarkerien «ondorio» diren giza eskubideen urraketei arreta berezia jarri diete.


Arrastoak

Juduen Munduko Kongresua burutu da berriki eta, besteak beste, naziek lapurtutako hainbat eta hainbat pintura eta eskultura oraindik itzuli ez zaizkiela salatu dute. Guztira, 110.000 artelan direla diote, eta zailtasun handiko zeregina dela horiek guztiak erreklamatzea, askotan dokumentazioa falta delako. Baina tarteka artelanak jabeen oinordekoen eskuetara itzultzen dira, duela gutxi Kirchner-en Berliner Strasseszene lanarekin, gertatu bezala.

Kiss kiss bang bang izeneko erakusketa prestatu dute Bilboko Arte Eder Museoan, arteak eta feminismoak 45 urtetan eskutik egindako ibilbidea biltzeko asmoz. Sortu zenetik gaur egun arte mugimenduak izan duen bilakaera errepasatu eta emakumeen identitateari buruzko hausnarketa proposatzen du erakusketak, artelanen bidez. Besteak beste, Guerrilla Girls-en ekintzak, Yoko Ono-ren performanceak eta Orlan-en argazkiak bildu dituzte. Erakusketa irailaren 9a arte egongo da zabalik.


Epaiketa azkarra egingo dute Indian, kaleko protestek eraginda

Ateak itxita eta bide azkarrari jarraituz egitea erabaki du gaur epaileak. Baliteke akusatuei heriotza zigorra ezartzea.

Indiako 23 urteko emakume baten bortxaketa epaituko duen New Delhiko auzitegiak ostegunean jarraituko du epaiketarekin. Ateak itxita eta bide azkarrari jarraituz egitea erabaki du gaur epaileak.

Goizean, epailearen aurretik igaro dira ustez 23 urteko emakumea bortxatu eta larriki zauritu zuten bost gizonezkoak. Neska hil egin zen handik egun batzuetara, eta kasuak eztabaida handia eragin du Indian, sexu-erasoak gehienetan zigorrik gabe geratzen baitira bertan.

Bortxaketa eta hilketa delituak leporatu dizkie epaileak bost gizonezkoei, ikusmin handia eragin duen bistan. Seigarren akusatuak 17 urte ditu, eta, ondorioz, adingabeen zentro batean sartu dute.

Epaileak jakinarazi duenez, epaiketa azkarra izango da. Prozedura hau ezohikoa da, kalean izan diren protestek eraginda. Indian aurrekaririk ez duten protestak izan dira, sexu-erasoen aurka zigorrak ezartzeko eskatzeko.

Baliteke akusatuei heriotza zigorra ezartzea. Tokiko agintarien esanetan, epaiketa arin egingo dute: egunero egingo dira saioak, eta 30 bat lekukok eskainiko dute bere testigantza, biktima artatu zuten hainbat medikuk besteak beste.

Datu ofizialen arabera, 2011. urtean 228.000 bortxaketa salaketa aurkeztu ziren Indian, eta horietatik 30.000 kasutan soilik ezarri zieten zigorra ustezko erasotzaileei.


Etiopiako errealitatea eta Wukron egindako aurrerapenak azalduko ditu Olaranek, gaur

Gaurtik igandera bitarte Wukro herriarekin elkartasunez jardunaldiak antolatu ditu Hernani Wukrorekin GKEk. Eta Elkartasun Jardunaldiei ekiteko, Angel Olaran misiolari hernaniarrak hitzaldia emango du Etiopiako errealitatea eta Wukron egindako aurrerapenak azaltzeko. Hitzaldia gaur arratsaldeko 19:00etan izango da, Biterin.

Ostiralean berriz, Aingeruen hegaldia erakusketa aurkeztuko dute 18:30etan, Gunea tabernan. Mikel Aristregi argazkilari hernaniarrak Wukron egindako argazkiak izango dira ikusgai azaroaren 12ra arte, Berriak elkarteko denda eta tabernetan.

Larunbatean, egun osoko festa antolatu dute herriko taldeekin elkarlanean. Olinpiadak, bertsoak, musika emanaldiak... izango dira.

Bazkariko txartelak salgai

Igandean, elkartasun bazkaria izango da Txantxangorri elkartean 14:00etan eta gogorarazi dute txartelak salgai daudela Iruretagoyena dendan eta Miguel Lujanbiok ere badituela. Horrez gain, bihar ferian, postua jarriko dute txartelak salduz eta baita beste produktuak ere. Bazkariaren prezioa: 22 euro.

EGITARAUA

Gaur:

19:00, Angel Olaranen hitzaldia Biterin.

Ostirala:

18:30, ‘Aingeruen hegaldia’ argazki erakusketaren aurkezpena Gunean.

Larunbata:

10:30, haurrentzako herri jolasak eta puzgarriak.

Ondoren, Ozenki eta Kantuz abesbatzen emanaldia.

Ondoren, bertso eskolako bertsolarien saioa.

15:30, Hernani-Wukro olinpiadak, Hernaniko Olinpiadetako KOIak antolatuta.

20:00, herriko hainbat musikariren kontzertua:

- X. Solano, K. Solano, P. Gorrotxategi eta Dj Z.

- Folk-lore.

- Joana eta Sebi.

- PIC (Please insert coin).

Igandea:

09:00, meza Angel Olaranen eskutik Agustindarren elizan.

14:00, elkartasun bazkaria Txantxangorri elkartean.


Debagoieneko mendateetan ez da katerik behar

Elosu da salbuespen bakarra, uneotan: kateak edo neguko erruberak beharrezkoak dira bertatik igarotzeko, nahiz eta elurra kentzeko makina badabilen lanean. Bertan ez ezik, arretaz gidatzea gomendatzen da Arlabanen, Elgetan, Kurtzetan, Deskargan, Leintz Gatzagan eta Udanan ere; eta berdin AP-1 autobidean, Eskoriatza eta Foronda artean, bi noranzkoetan. Aipatutako hainbat puntutan, elurra ari du, gainera.

Leintz Gatzagako udaletxean galdetuta, kontatu digute herrigunea garbi dagoela eta ez dagoela arazorik bertara ailegatzeko; herritik gora, hori bai, zuritu duela apur bat.

Hoberako joera

400 metro ingurura arte, elurrak behera egitea aurreikusten da gaur, goizeko lehen orduetan; trumoi-ekaitzak izateko eta txingorra egiteko probabilitatea handia da, gainera. Egunak aurrera egin ahala, egoera baretuz joango da, ordea, iragarpenaren arabera: elur maila 500-600 metro inguruan kokatuko da eguerdian, eta 900-1.000 metroren bueltan gauean. Haizeak mendebaldetik ipar-mendebaldera egingo du. Tenperaturak bere horretan mantenduko dira.

Bihar, eguena, 800-1.000 metrotara egingo du elurra. Tenperaturan ez da aldaketarik izango.


Epaileak debekatu egin du Lasa-Zabala auzia salatzeko Tolosan biharko antolatutako manifestazioa

Garzonek hartu du erabakia, baina Amnistiaren Aldeko Mugimenduak eutsi egin dio deiari. Duela 25 urte bahitu zituen GALek bi haiek, eta gero hil.

Joxean Lasa eta Joxi Zabala ekintzaileen heriotza eta auzia salatzeko asmoz biharko Tolosan (Gipuzkoa) manifestazioa dago deituta, baina Baltasar Garzon Espainiako Auzitegi Nazionaleko epaileak debekatu egin berri du, Dignidad y Justicia elkarteak eskatuta. Garzonek dio manifestazioa Amnistiaren Aldeko Batzordeek eta Askatasuna legez kanpoko erakundeek deitu duela. Amnistiaren Aldeko Mugimenduak, baina, eutsi egin dio deiari. 19:00etan da hastekoa ekimena, Triangulo Plazan.

Joan den asteazkenean 25 bahitu zituzten Baionan Lasa eta Zabala tolosarrak, etakideak zirelakoan. GAL Espainiako erakundearen lehen ekintza izan zen, eta Enrique Rodriguez Galindo Guardia Zibileko jeneralari bi haiek torturatu eta erailtzeagatik 75 urteko kartzela zigorra jarri zioten.

Galindok, ordea, bost urte baino ez ditu pasatu espetxean. Espainiako Auzitegi Nazionaleko Espetxe Zaintzako Epaitegiak hartu zuen hura kartzelatik ateratzeko erabakia, 2005eko urtarrilean, "osasun arazoak" direla-eta.

Gertaera harengatik inor ez dago kartzelan. Espainiako Auzitegi Nazionanalak 2000n denera 365 urteko espetxe zigorra jarri zien Galindo, Julen Elgorriaga, Angel Vaquero, Felipe Bayo Leal eta Enrique Doradori. Esaterako, Elgorriaga bahiketaren garaian Espainiako Gobernuaren ordezkaria zen Gipuzkoan, auzitegiak 75 urteko kartzela zigorra jarri zion, baina hark 21 hilabete besterik ez zituen egin barruan.

Lasa eta Zabalaren gorpuak 1985ean aurkitu zituzten Busoten (Alacant, Herrialde Katalanak), lurperatuta, eta hilerrira eraman zituzten, hilketa harekin lotu gabe aurkikuntza. 1995ean hartu zuen ikerketak beste norabide bat, hamar urte aurreko aurkikuntza hura 1983ko gertaerarekin lotuta.


Gazte bat atxilotu dute Gasteizen, neska-laguna jo duelakoan

Ertzaintzak 27 urteko mutil bat atzeman du Gasteizen, neska-laguna jo egin duela egotzita. Eusko Jaurlaritzako Herrizaingo Sailak esan duenez, atzo herritar batek ustezko eraso baten abisua eman eta parte zaharreko etxe batera joan ziren ertzainak. Emakumeak poliziei esan zien bikotekideak jo egin zuela, eta azkeneko hilabetean beste hainbat ere jaso izan dituela haren erasoak. Ertzainek mutila hantxe atxilotu zuten.

Emakumea Santiago erietxera eraman zuten, medikuek arta zezaten.


Artetxe eta Nico Estefano Athleticeko jokalari historikoak hil dira

Artetxe 1958. urtean Bernabeun Alfredo Di Stefanoren Real Madrili Kopa finala irabazi zion taldeko protagonistetako bat izan zen. Nico, aldiz, jokalaria eta teknikaria izan zen talde zuri-gorrian.

Athleticek bi jokalari historiko galdu ditu matxoaren 19an: Jose Luis Artetxe eta Nico Estefano. Klubaren historiaren parte dira biak, eta Athleticeko jokalariek besoko beltza jantziko dute Espanyolen aurkako partidan, igande honetan.

Jose Luis Artetxe Athleticeko jokalari mitikoa, 85 urte zituela hil da, Athleticek berak baieztatutakoaren arabera. Artetxe zuri-gorrien historiako jokalari onenen artean dago, eta 50eko hamarkadako talde arrakastatsuko kidea izan zen. Artetxek (Getxo, 1930-06-28) 346 partida ofizial jokatu zituen lehoiekin, eta 133 gol sartu zituen. Athleticen historiako bederatzigarren golegile onena da, Zarra, Bata, Dani, Gorostiza, Iraragorri, Arieta, Panizo eta Gainzaren atzetik. Bilbotarrekin egindako 15 denboraldietan, Algortako aurrelariak Liga Txapelketa bat (1955-56), hiru Errege Kopa (1955, 1956 eta 1958) eta 1951ko Eva Duarte kopa irabazi zituen.

Artetxek sei aldiz jokatu zuen Espainiako selekzioarekin, eta gol bat egin zuen bere debutean, Espainiak Turkiaren aurka jokatutako neurketan (2-3). Carmelo, Orue, Garay, Canito, Mauri, Etura, Uribe, Arieta, Koldo Agirre eta Gainzarekin batera, Artetxe Bernabeun Di Stefanoren Real Madrili 1958ko Kopako finala irabazi zion taldeko protagonistetako bat izan zen. Norgehiagoka mitikoa izan zen hura Athleticen historian.

Artetxek, gainera, Athleticek Europan egindako lehenengoetariko golak sartu zituen, 1965an Portori egindako golak bereak izan baitziren (3-2). Zuri-gorriak Europako kopako final-zortzirenetara pasa ziren emaitza horri esker.

Nicolas Estefano Athletic Clubeko jokalari ohia eta Lezamako teknikari ohia ere egun berean zendu da, 2016ko martxoaren 19an. Athletic Clubek bere doluminik sentituena adierazi nahi izan die senide eta lagunei.


Industria kulturalen sustapena eztabaidagai dute gaur Bruselan

Europako Batasuneko Kultura ministroek sistema berriaren egokitasunaz eztabaidatuko dute

Europako Batasuneko Kultura ministroak 2014tik 2020ra bitartean industria kulturalei emango zaizkien laguntzen sistema berriaren inguruan eztabaidatzeko bilduko dira gaur Bruselan. Europa Sortzailea izeneko programak 1.800 milioi euroko hornidura izango du 2014-2020 aldirako, eta erdia —900 euro— Media zinema arloko laguntza programara bideratuko da; programa horretara 755 milioi euro bideratu izan dira, urtero, aurreko zazpi urteotan.

Sistema berriaren arabera, zinemara bideratutako laguntzek aparteko laguntza izateari utziko diote, eta industria kultural guztiak batzen dituen programa-markoan txertatuko dira. Ikus-entzunezkoen arloko ekoizle batzuek ohartarazi dute erabaki horrek zinemagintzari kalte egin diezaiokeela.

Sistema berriak laguntzak bermatzeko funts batzuen sorrera aurreikusten du, 200 milioi eurokoa, arlo kultural guztietako egitasmoen finantzaketarako. Europako Batasuneko ministro gehienak funts horren alde agertu dira, baina Alemaniak zalantzan jarri du erabaki horren egokitasuna.

Aurrekontuen kopuru zehatza datorren urtearen amaieran erabakiko da, Europako Batasunaren finantza esparruari buruzko negoziazioak amaitzen direnean.


Ortega Cano kartzelatzeko agindua eman du epaileak

Indultua tramitatu bitartean eskatutako atzerapena bertan behera utzi du eta toreatzaileak bi urte eta erdiko kartzela zigorra bete beharko du pertsona bat hiltzea ekarri zuen istripua eragiteagatik.

Sevillako Zigor-arloko 6. epaitegiko epaileak ez du onartu Jose Ortega Canoren azken eskaria. Toreatzaile ohiak bi urte eta erdiko kartzela zigorra betetzera joan beharko du kartzelara, 2011n Carlos Parraren heriotza eragin zuen istripuarengatik, baina oraingoz bertan behera uzteko eskatu zion epaileari.

Betearazpena atzeratzeko eskaria toreatzaile ohiaren abokatuak egin zuen, eta gaur jakinarazi du bere erabakia epaileak. Auzitegi Konstituzionalak toreatzaile ohiaren indultu eskariaren inguruan erabaki arte bertan behera uzteko eskatu zuen haren abokatuak.

Sevillako Fiskaltza eta akusazio partikular bezala jardun duen Carlos Parraren familiak toreatzaile ohiak egindako eskakizunaren aurka azaldu ziren. Horien ustez, zigorraren iraupena, sortutako kalteak eta Ortega Cano aurretik beste delitu batzuengatik zigortu izana arrazoi nahikoa dira kartzelan sartu eta zigorra betetzen hasteko.


Artisau azoka baino askoz gehiago

Artisau lana erakutsi eta bertoko ekoizleen produktuak ezagutara eman dituzte beste behin, Ibarrangelun. Bi urterik behin egiten dute artisau azoka, eta oraingo honetan ere eguraldi bezain giro ederra izan dute.

Artisautza eta bertoko ekoizleen produktuez bete zuten Eleizaldeko aparkalekua, zapatuan. Ehoziri lanetan zein zeramika eta artilea lantzen aritu ziren artisauak, eta umeentzat, esaterako, zeramika tailerra ere izan zuten. Hala, artisau produktuak erosteko aukeraz gain, eztia, atuna, txakolina, gazta, patea, ogia, sendagai natural, bitxiak, eskuz egindako arropak, loreak, baratzeko produktuak eta abarrak jarri zituzten postuetan.

Otzara zozketaren irabazlea. Argazkia: Marian Olano.

Baina, ohiko azokak baino askoz gehiago da Ibarrangelukoa. Izan ere, zenbait erakusketa jartzen dituzte azoka gunean, eta aurten, argazki zaharrak eta askotariko motorrak jarri dituzte. Batetik, 1920. urtearen aurretik jaiotako andren argazkiak bildu zituen Amumak erakusketak. Bestetik, moto klasikoak eta gaur egungoek bat egin zuten. Esaterako, Alex Olaeta pilotu gaztea egon zen bertan. Halaber, animaliek ere beraien lekua izaten dute azokan, eta beste behin, uso mezularien erakustaldia eta umeentzat zaldian ibilalditxoak egin zituzten.

Bestalde, otzara bat zozkatzen dute eta oraingoan Olatz Aberasturik eroan du otzara (00366). Aurten, gainera, ekitaldi berezia egin dute: karretila lasterketa. 10 bikotek parte hartu zuten, eta lehen aldia izateko oso ondo irten zela azpimarratu dute.


Prekarietatea salatzeko protesta egin du LABek

Buruntzaldea, Goierri eta Tolosaldetik goizean abiatu diren auto-karabanek bat egin dute eguerdian Adunako Unipapelen.

Urrats berri bat eman eta prekarietate egoera ezberdinetan diren langileak protagonista bihurtuzmobilizazioak burutu ditu LAB sindikatuak azkeneko egunotan. "Bizi dugun emergentzia egoerak kalean egotea eskatzen digu, gertatzen ari dena ez delako normala", dio sindikatu abertzaleak. "Ez dira normalak bizi ditugun langabezia eta pobrezia tasak, ezta lan munduan daukagun prekarietate maila".

Lan munduan ere bide alternatiboak jorratzeko ekinbide sindikala "berritu eta egokitu" beharraz hitz egin du LABek. Egoera goitik behera aldatzeko proposamen zehatzak egin ditu: 1200 euroko gutxieneko soldata, 35 orduko lan astearen aplikazioa, lan osasunerako eta euskaraz lan egiteko eskubidea eta neurri guztiak emakumeengana iristeko erabakia. Aldaketa gauzatzeko, arrazoia izatea ez dela nahikoa argudiatu du sindikatu abertzaleak eta kalera atera eta mobilizatzeko deia egin du.

Prekarietateak dituen milaka aurpegiak agerian utzi zituen aurreko larunbatean Bilbon egindako mobilizazioarekin. Aste osoan zehar, sektorez-sektore egin dira mobilizazioak. Gaur industria arloko langileek egin dute protesta. Goierri-Tolosaldea-Buruntzaldeko LAB sindikatuko kideek kotxe karabana egin dute. Buruntzaldekoek, greba mugagabean den Ingemar Usurbilgo enpresatik abiatu dute zutabea, lantegiaren egoera salatzeko. Goierri aldekoek berriz, Arcelorren egoeran jarri dute arreta eta elkarretaratzea burutu dute Zumarragan.

Zutabe guztiek bat egin dute Adunan, Unipapel enpresaren egoitzan. Tolosaldean zehar ibili den kotxe karabanak, besteak beste, Amarotzko Merca Chinaren aurrean egin dute protesta, "igandeetan ere saltokia zabalik izaten dutela salatzeko". Casa Eceizatik ere pasa da auto ilara, "lantegi horretan ematen ari diren soldata murrizketen aurka protesta egiteko".

Unipapel greban

Unipapelen amaitu dute ekitaldia Buruntzaldetik, Goierrialdetik eta Tolosaldetik ibili diren zutabeek. Hiru egun daramatzate greban Adunako lantegiko beharginek eta aurreko ostiralean jakin zuen Springwater jabeak hartzekodunen konkurtsoa aurkeztu zuela Madrilgo merkatal-arloko epaitegi batean. Langileen ordezkariek, ordea, ez dute inongo dokumentaziorik jaso.

Datorren asteartean deitu dituzte Madrilen bilera egiteko, "baina aurkeztu duten konkurtsoan zer esaten den jakin arte, ez zaigu bidezkoa iruditzen Adunako 17 kaleratzeen inguruan hitz egitea. Lehenik eta behin, zein eskaera luzatu duten jakin nahi genuke, balitekeelako, Unipapeleko hiru plantak likidatzea eskatu izana", aipatu dute LAB sindikatutik.

Bien bitartean, asteazkenetik greban dira Adunako plantako langileak. Mobilizazioak egin dituzte eta gaurko kotxe karabanan parte hartu dute. Bihar, 12:00etan, Tolosan, San Frantzisko elizaren parean elkarretaratzea egiteko asmoa dute.


Gipuzkoa Zero Zabor: “Mundu mugatu batean mugagabea balitz modura ari gara jokatzen”

Mikel Ikastegieta eta Ainhoa Arrozpidek Zero Zabor filosofiaren gaineko azalpenak eman dituzte Ondarroako Kofradia Zaharrean. Birziklatze tasak igotzeko sistemarik eraginkorrena atez atekoa zergatik den azaldu dute, Gipuzkoako herri batzuetako datuak ez eze, nazioarteko mailako hainbat leku eredutzat hartuta. “Arazoa da hondakin asko sortzen dugula, %75 bat nahasitakoa”, azaldu zuten.”Gaika %25 birziklatzen dugu bakarrik”, nabarmendu zuten.

Arazoa materiala kudeatzeko ereduan dagoela esan zuten hizlariek, eredu lineala berau. “Zero Zabor eredu zirkularra da, eta ahalik-eta gutxien kontsumitzea ahalbidetuko du”. Izan ere, hondakinek ez dute zertan zaborra izan: hamar hondakinetik bederatzi birziklagarriak dira, eta atez ateko sistema erabilita, material birziklagarriaren %80 birziklatzea lortzen da. Horren aurrean, bosgarren edukiontzia dagoen herrietan %35-40 biltzen dira gaika. Birziklatze tasa altuak tarteko, atez atekoa ekonomikoki sistema merkeagoa izan daitekeela ere nabarmendu zuten.


Beste urte batez, Ukrainatik Oñatira

Oñatiko Banoia Txernobilekin elkarteak 20 urte daroatza Debagoienera Ukrainako umeak ekartzen, eta aurten ere, halaxe egin dute. Hiru gaztetxo etorri dira oraingo honetan, eta haiek eta haien Oñatiko familiek esperientzia kontatu dute.


"Hainbat bilera egin ditugu herritar eta talde kulturalekin Luiaondoko jaiak antolatzeko"

JOSEBA MIRAS Luiaondoko Administrazio Batzarreko jaien arduraduna da. Gaur hasiko diren festen inguruan mintzatu da.

Aurtengo egitaraua, iaz bezala, hainbat ekintzez beteta dator. Zein izan da Batzar Administratiboaren helburua jaiak prestatzerako orduan?

Herriko jendearekin prestatzea eta Aiaraldeko jende gazteari etortzera animatzea eta herriko gazteria hemen mantentzea jaietan.

Iaz aldaketa ugari izan genituen, zein izan zen iazko balorazioa?

Azken urteetan, pasa den urtera arte, jaien giroa gero eta lasaiagoa zen, urtez urte jende gutxiago etortzen zen eta horregatik aldaketa bat behar zela konturatu ginen.

Beraz, iazko jaiak amaituta, balorazio ona egin genuen egitarau aldaketarekin.

Nola prestatu duzue aurtengo egitaraua?

Hainbat bilera egin ditugu herritar eta talde kulturalekin proposamen guztiak kontuan izateko eta egitarau onena plazaratzeko.

Beraz, egitaraua ikusita, herriko jende gaztea parte hartu du prestakuntza prozesuan?

Bai. Beraiek proposatu digute egitarauko ekintza garrantzitsu gehienak.

Zeintzuk izango dira aurtengo ekintza garrantzitsuenak?

Txupinazo egunean, uztailaren 19an, Akerbeltz taldea eta DJ Alex egongo dira. Gazteen egunean, uztailaren 20an, aldiz, Garilak 26 eta DJ Markelin. Umeen egunean, uztailaren 21ean, herri bazkaria burutuko da txosnak antolatua eta haur parkea ere egongo da.

Atzoko gazteen egunean, uztailaren 22an, Puro Relajo euskal mariatxi taldea. Baina esan behar da, txupinazoren egunean DJ Rubaren ordez DJ Alex etorriko dela enpresa antolatzailearen erruz.


Garzonen erabakiari atzerapusu irizten diote Frankismoaren biktimen aldeko elkarteek

Frankismoaren krimenak aztertzen dituen auzia ikertzen jarraitzeari laga egin dio Baltasar Garzon epaileak. Erantzukizun penalak eskatzeko zeinengana jo ez dagoela argudiatu du epaileak, erantzule guztiak -tartean Francisco Franco diktadorea- hilda daudelako. Erabaki horrekin ez daude batere konforme frankismoak eragindako biktimen aldeko elkarteak, tartean, Debagoieneko Fusilatuen senide eta lagunen elkarteak aditzera eman du Garzonen erabaki hori atzerapausoa dela eta mobilizazioekin segitu beharko dutela.

Delituak ez direla baliogabe geratu berretsi du epaileak, gizateriaren aurkako delituen ondorio juridikoak gaur egun arte iristen direlako. Hori horrela, Garzonek lurraldeetako auzitegien esku utzi du auziarekin jarraitzeko aukera, besteak beste, hobietan indusketak egiteko.

Juan Ramon Garaik gaineratu du hasieratik zituztela prozesu horren gaineko zalantzak; eta salatu du atzera ere inpunitatea garaile atera dela, "73 urte iraun duen inpunitatea". Eta gogora ekarri du erabaki horren atzetik Espainiako Gobernu zentrala dagoela. Bukatzeko, Debagoieneko Fusilatuen senide eta lagunen elkarteko ordezkariak aldarrikatu du frankismoaren kontrako prozesuan aurrera egiteko, beharrezkoa dela borondate politikoa eta alderdi politikoen inplikazioa eskatu du:


'Egunkaria' hamar urte eta gero...

Itxiera eguna, hamar urteotako ibilbidea, urteurren ekitaldia eta esperientzia hura lehen eskutik bizi izatea egokitu zitzaien hiru debagoiendarren hitzak jasotzen ditu erreportajeak. AsteOn saioko lantaldea Fermin Lazkanorekin –'Egunkaria'-ko kontseiluko kidea orduan– eta Mikel Lizarralde eta Idoia Etxeberriarekin –'Egunkaria'-ko langileak sasoi hartan– izan da.


«Bagramen etengabe sentitu nuen nire bizia arriskuan zegoela»

CIAren txostenetan azaltzen diren torturak egin zizkioten Afganistanen eta Guantanamon


"Ezagutu gure komertzioa" Beran


“Printzipioz, dena bertan behera utzi dugu. Edukierak mugatzea zen aukera bat, baina gure jaien oinarrian dago denontzat izatea”

Nolakoak izango dira surik gabeko sanjoanak Antiguan?

Kolore, soinu eta dantzarik gabekoak. Hala ere, suaz haratago, sanjoanak auzoko bigarren festak dira, San Sebastian jaien ondoren. Ondorioz, auzoko jairik gabeko sanjoanak ere izango direla esan daiteke.

Jaiak noiz ziren ospatzekoak?

Ekainaren 12an hasi eta ekainaren 23an amaitu behar zuten.

Egitarauan sartu ohi duzuen zerbait egitea pentsatu duzue?

Printzipioz, dena bertan behera utzi dugu. Azken batean, edukierak mugatzea zen aukera bat, edo atzeratzea bestela, baina gure jaien oinarrian dago denontzat izatea eta ahal den guztia doakoa izatea, eta kontraesankorra izango litzateke. Hala ere, programako Ez Dok Hamairu Antiguotarrak Hamalau jaialdia online egingo dugu. Uztailaren 18an izango da, streaming bitartez. Bestalde, Antiguotarrak Dantza Taldean haur, gazte eta helduekin egin dugun lana online aurkezteko aukerak aztertzen ari gara.


Alkohol probak egingo dituzte gaur Algortako Portu Zaharreko jaietan

Getxoko Udalak karpa ipiniko du gaur, hilak 10, Algortako Portu Zaharreko jai esparruan, alkoholemiako prebentzio-probak egiteko, nahi duten pertsona heldu guztiei. Ekimena Eusko Jaurlaritzak sustatutakoa da tokiko erakundearen babesarekin, helduen artean alkoholaren erabilera arduratsua bultzatzeko neurri da, eta “Alkoholik adin gabekoei? Tantarik ez” lelopean egiten ari den kanpainaren barruan dago. Kanpaina hau San Inazioko jaietan hasi zen eta irailean amaituko da Folk Jaialdiarekin batera. Karpa erraz ikusten eta iristen den leku batean ipiniko dute guaerditik, 00:00etatik goizaldeko 3:30ak arte, jai-esparruaren barruan. Nahi duenak joan ahal izango du une horretan daukan alkoholemia-maila jakin gura badu. Ezinbesteko baldintza da adinez nagusi izatea. Proba egin aurretik datu batzuk hartuko dituzte –hala nola, adina, sexua, erre duen, gero gidatuko duen, eta azken 2 edo 3 orduetan edan duen (zer eta zenbat)-, probaren emaitzarekin batera, ondoren txostenak osatzeko.

Horrez gainera, legearen (gehienezko tasa, gidabaimenaren puntuak...), alkoholaren, eta, bereziki, pisuaren eta sexuaren arabera, alkohol-gramoak desagertzeko epeen ganeko informazioa eskainiko dute. Proba egiten dutenei Eusko Jaurlaritzak alkoholemia neurriekin prestaturiko erregelatxoa emango zaie. Izan ere, prebentzioaren eredua eta arriskuen eta kalteen murrizpena uztartu nahi dituzte. Honen harira, Koldo Iturbe Kultura zinegotziak bere aldetik, mezu hirukoitza zabaldu du jaiei begira. “Batetik, jendeak garraio publikoa erabil dezala; bestetik, tabernariei eta txosnetako zerbitzariei adin gabekoei alkoholik ez saltzea gogoratu; eta kanpainako kartel eta eranskinak ikusteko moduan ipintzea”, adierazi du.

Adingabekoak

Kanpainaren helburu nagusia da adingabekoen artean alkoholaren kontsumoa prebenitzea. Elena Coria Gizarte Zerbitzuetako zinegotziak aditzera eman duenez “tabernetan eta jai-esparruetan, txosnetan, kontzertuetan eta antzekoetan alkohola saltzen edo hornitzen duten herritarren erantzunkizuna piztu nahi dugu.Adingabekoei alkoholik saltzen ez dieten pertsonei babesa eman, eta saltzen dietenei ez dutela egin behar gogorarazi nahi diegu”.

Kanpainaren oinarria kartel informatiboak dira, modu estrategikoan ipinitakoak, aipatutako lekuetan ezezik dendetan ere egongo direlarik ere. Kanpainaren leloa idatzita daramaten eranskinak ere banatuko dituzte tabernari eta zerbitzarien artean, aldean eraman ditzaten denok ikusteko moduan.


Bizkaitar bat atxilotu dute Interneteko haur pornografia dela-eta

Caramelo operazioan Guardia Zibilak hamairu atxilotu ditu Espainiako Estatuan. Pornografia sare zabal eta aktibo bat osatzen zuten.

Guardia Zibilak hamahiru pertsona atxilotu ditu Espainiako Estatuan, adingabeen ustelkeria eta haur pornografiaren jabetza delitua egotzita. Atxilotuetako bat bizkaitarra da, eta gainontzekoak Alacant, Bartzelona, Madril, Segovia, Tarragona, Valentzia eta Zaragozakoak. Horiez gain, hamabi pertsona gehiago inputatu dituzte.

Caramelo deritzon operazioa Espainiako Estatuko hamasei probintzietan gauzatu dute eta, horri esker, material informatiko ugari atzeman dute: ordenadora portatilak, DVDak, CDak eta disko gogorrak. 30.000 irudi pornografiko zeuden.

Internet erabiltzaile batek bideo eta argazki pedofilo ugari aurkitu zituen sarean "kamuflaturik" eta, ondorioz, salaketa jarri zuen. Horrek bideratu zuen operazioa. Atxilotutako eta inputatutako guztiak Kordobako (Espainia) epaileak hartuko ditu, eta atzemandako materiala ikertzen ari dira.


Bareak elkarteko merkatariek euren produktuak kalera atera dituzte

Beasaingo Bareak Merkatari Elkartekoek dendetako produktuak kalera atera dituzte asteburu honetan. 28 denda parte hartzen ari dira. Plaza azpian jarri dituzte postuak. Atzo 10:00etatik 13:30era eta 16:30etik 20:00etara egon ziren. Gaur, 14:00ak arte egongo dira.


Espainiako PPk Antolakuntza arduradun jarri du Ana Beltran

Ardura karguetan aldaketak egin ditu Espainiako PPk, eta euskal herritar gehiago jarri ditu postu horietan. Ana Beltranena da saltorik handiena, Nafarroako PPko presidentearena: Antolakuntza idazkariordea izango da, alderdiko hirugarrena. Aurreko bi legealdietan Nafarroako parlamentari izan zen Beltran, eta 2017az geroztik da Nafarroako PPren buru. Martxoan egin zuen Madrilerako lehen urratsa: Espainiako Gorteetarako hauteskundeetan Madrilgo listan sartu zuten, bosgarren lekuan, nahiz eta Nafarroako alderdiaren ardura izan. Espainiako Kongresuko diputatu da orain.

Nafarroako PP osatu zutenetik, 2008tik izan da afiliatua. Foru bozetara 2011n aurkeztu zen, eta lau legebiltzarkideetako bat izan zen. Handik lau urtera, 2015eko hauteskundeetan, parlamentari bakarra lortu zuen PPk: Beltran bera. Lauko gobernuaren aurka oso gogor aritu zen aurreko agintaldian. Azken egunetan ere bai, sozialisten kontra, gobernurako akordioa dela eta: «traizio» egitea leporatu dio PSOEri. Izatez, Beltran argi azaldu da Navarra Suma koalizioaren formula —PP, Ciudadanos eta UPN ditu kide— zabaltzearen alde: «Espainia osora heda daiteke. Formula arrakastatsua da, eta eragotziko zuen Pedro Sanchezek gobernua izatea».

Beltranek beste euskal herritar bati hartuko dio erreleboa: Javier Maroto izan da orain arte Antolakuntza idazkariordea. Espainiako Senatuan jarri diote ardura Marotori orain: bozeramaile. Gogoan izatekoa da azken egunetan harrabotsa eragin duela Maroto senatari izendatzeko bideak: bozetan Espainiako Kongresurako zerrendaburu izan zen Maroto, baina ez zuen posturik lortu. Orain, zeharka sartu dute Senatura: Gaztela eta Leongo Parlamentuak izendatuta. Horretarako, Segoviako herri batean erroldatu da, nahiz eta, jakina, ez den han bizi. SOS Arrazakeriak salaketa jarri du, gezurrezko errolda delakoan —Marotok berak gogor jo zuen migratzaileen erroldaren aurka—.

PPren arduradun izango da Edurne Uriarte bizkaitarra ere —Fruizen jaioa da—: Ikerketen eta Programen idazkaria izango da. Politologoa da ikasketaz, eta EHU Euskal Herriko Unibertsitateko irakasle izana. Abertzaletasunari buruzko lan ugari argitaratu ditu, baita feminismoaren aurkakoak ere. PSE-EEko kide izan zen, baina Espainiako Gorteetarako azken bozetan PPren listan joan zen, eta diputatua da gaur egun.


Landarbaso

abesbatza gaur Milagrosan

Errenteriko Landarbaso abesbatza entzuteko aukera izango da gaur, Hernaniko Musika Eskola Publikoak antolatuta. Arratsaldeko 19:30etan, Milagrosan. yy


Emaitza bikainak pilatzen jarraitzen dute Añares eta Juaristi ISB taldeek

Añares ISBk 77 eta 62 menderatu zuen Segle XXI eta LF2ko sailkapeneko laugarren posturaino igo da Luis Agirreren taldea. Urrezko LEB ligan, Juaristi ISBk ere balio handiko garaipena eskuratu zuen Avilan (59-67), jarraian lortzen duen laugarrena.

Iraurgiren bi talde nagusiek emaitza bikainak pilatzen jarraitzen dute. Añares ISBk 77 eta 62 menderatu zuen Segle XXI Azkoitiko kiroldegian eta, emaitza horri esker, Luis Agirreren taldea sailkapeneko laugarren posturaino igo da. Añaresen nagusitasuna erabatekoa izan zen partida osoan. Brihanna Jacksonen maixuki gidatu zuen taldea eta uztaipean Marita Davidovak sekulako mina egin zuen. Etxekoen artean azpimarratzekoak Garazi Arregik lortu zituen zazpi puntuak. Datorren larunbatean Cerdanyolaren pistan jokatuko du Añaresek.

Juaristi ISBk ere balio handiko garaipena lortu zuen, jarraian pilatzen duen laugarrena. Juaristi 59 eta 67 irabazteko gai izan zen oso zaila den Avilako Carlos Sastre kiroldegian. Lolo Encinasen taldeak oso neurketa serioa egin zuen. Taldearen lan onaren barruan, hiru jokalari nabarmendu ziren: Powellek, berriro ere taldea ondo gidatzeaz gain, puntuak eman zizkion taldeari; Xabi Berazak kanpotik zein barrutik min egin zuen; eta txalotzekoa Iker Salazar kapitainak egin zuen partida borobila, 27ko balorazioa lortuz. Datorren asteburuan Tormes izango du aurkari Juaristik.


Ostiralean irekiko ditu berriz ateak Soreasuko Elkarguneak

Aste batzuetako atsedenaren ondoren, ostiral honetan, hilaren 8an, irekiko ditu berriz ateak Azpeitiko Elkarguneak. Elkar-ekineko lagunek gogoz ekin diote ikasturte berriari, eta Elkargunearen proiektua indartzea eta zabaltzen joatea izango da aurtengo erronketako bat.

Orain arte bezala, hauek izango dira Elkarguneak eskainiko dituen zerbitzuak:

– Bigarren eskuko denda: ostiraletan 16:00etatik 20:00etara eta larunbatetan 10:00etatik 13:30era egongo da zabalik. Nahi duenak bere materialak salgai jartzeko aukera izango du bertan, eta nahi duenak donazio bezala eraman ditzake bertara. Lortzen den dirua Elkargunearen proiektua mantentzeko eta herritik aldaketa soziala bultzatzeko erabiliko da.

– Xaboi biodegradagarria: %90etik gorako degradazio maila duten xaboiak salgai dira Elkargunean. pisura saltzen dute xaboia, berrerabilitako plastiko ontzietan. Bigarren eskuko denda irekita dagoen orduetan eros daiteke xaboia ere.

– Sakonako saskiak: bazkideei astelehenero banatzen zaizkie saskiak Elkargunean, 19:00etatik 19:30era. Informazioa nahi duenak bertan izango ditu ekoizleak, zuzenean edozein galdera egin ahal izateko.

– Arropa bankua: herrian beharrik handienak dituzten pertsonek arropa doan eskuratzeko aukera izango dute. Horretarako, beharrezkoa izango da aurrena Udaleko Gizarte Zerbitzuekin harremanetan jartzea. Bertan emango dizkizkiete azalpen guztiak bertaratzen direnei.

Azoka Herritik, heltzear

Irailaren 15ean 19:00etan itxiko dute Elkargunea, Azoka Herritikeko prestaketak direla eta. Irailaren 16an, berriz, plazan egongo da dira Elkarguneko kideak postuekin, bigarren eskuko materiala eta xaboia saltzen. Elkargunea itxita egongo da goiz horretan.


Oiartzungo kirol taldeen asteburuko agenda (2016-02-05)

futbol baloia

FUTBOLA

Emakumeen Lehen Maila

Fundacion Cajasol San Juan-Oiartzun. Etzi, 12:30ean, Huelvako Trigueros herriko La Orden zelaian.

Gizonen Erregional Ohorezko Maila

Aloña Mendi-Oiartzun. Etzi, 16:30ean, Oñatiko Azkoagain futbol zelaian.

Gizonen Lehen Erregionala igoera fasea

Munibe-Oiartzun B. Bihar, 17:00etan, Donostiako Berio futbol zelaian.

ARETO FUTBOLA

Gizonen Euskal Liga

Oiartzun-Kukuyaga Etxebarri. Bihar, 17:30ean, Elorsoro kiroldegian.

Gizonen Gipuzkoako Bigarren Maila

Power Rangers-Cecilia Frutadenda Kebab Lasarte. Gaur, 20:30ean, Oiartzungo Elorsoro kiroldegian.

Gizonen Gipuzkoako Hirugarren Maila

Miren Tabernak atsedena du.

SASKIBALOIA

Gizonen Gipuzkoako Bigarren Maila

Oiartzungo Saskilagunek atsedena dute.


Bizikidetza Lantzen programa aurkezten izan da aldundiko Maribel Vaquero Beasainen

Maribel Vaquero, Aitor Aldasoro, Koldo Agirre eta Santi Urdanpilletarekin. Arg. : Beasaingo Udala.

Gipuzkoako Foru Aldundiko Bizikidetza eta Giza Eskubideetako zuzendaria, Maribel Vaquero, Beasaingo udaletxean izan da gaur arratsaldean Bizikidetza Lantzen programaren ildo nagusiak aurkezten. Aitor Aldasoro alkatearekin (EAJ), Koldo Agirrerekin (EH Bildu) eta Santi Urdanpilletarekin (PSE-EE) elkartu da.

Bake, bizikidetza eta giza eskubideen arloko udal politikak sustatzea da Bizikidetza Lantzen programaren helburu nagusia eta “lehentasunezko” sei lan ildo finkatuak ditu foru aldundiak:

Udalbatzan ordezkaritza duten kolore politiko ezberdinen artean elkarrizketa eta akordioa sustatzea.

Bizikidetza pluraleko foro eta esperientziak bultzatzea.

Giza eskubideen esparruan heziketa xede duten ekimenak sustatzea.

Udaletxeetatik biktimei eskaintzen zaion laguntzea indartzea.

Memoria politikak garatzea udal esparruan

Presoen bergizartaratze prozesuei ekarpenak egitea.

Beasaingo Udaletik jakinarazi dutenez, udal ordezkariek euren ekarpenak eta proposamenak egiteko aukera izan dute.


Nisa Goiburu margolari ordiziarra New Yorken

“Keinuen hizkuntza” margolana da12 lanetako bat.

Irailaren amaieran ireki zuen Nisa Goiburu jaiotzez ordiziarra den margolariak bere azken lanen erakusketa Manhattaneko (New York) Caelum galerian; urriaren 4ra arte izan zuen ikusgai. “Emakumea denboran zehar” goiburuarekin historian zeharreko emakumearen edertasuna aldarrikatzen du berak. “Emakumeak lurra bezala gara, oso sortzaileak. Gustatzen zait emakumeak alderdi horretatik ikustea”, zioen aurkezpenean.

Figuratiboak eta abstraktuak, bere 12 margoetan akrilikoak, ehunak eta urre orea erabiltzen ditu Goiburuk. Amaia Arberas sopranoarekin egindako antzezlanarekin eman zion hasiera aurkezpena ekitaldiari.


Ezkontza-urteurrena, Edinburgon

Bosgarren ezkontza-urteurrena ospatzeko, bigarren eztei bidaia egin dugu Edinburgora Andonik eta biok, eta hemen dauzkazue argazki batzuk. Benetan, maitemintzeko hiriburu zoragarria. Muxu!


Laudio Harana Krosean hainbat gaztek parte hartu dute

Lasterkari gazte ugarik izena eman eta parte hartu dute Laudio Harana krosean. Harrobia eta etorkizuna lantzen du modu horretan Laudio Atletismo Taldeak.

Argazkiak: Aitor Burgoa


Ibilaldia bihar, txalapartari segika

Hernaniko Txalaparta Festak 30garren edizioa du aurtengoa. Datorren ostiralean kontzertua emango dute Hernanin, azken 30 urteetako ikasleek, eta larunbatean jaialdi haundia egingo da. Baina hasteko, bihar, baserriz baserri 3 orduko ibilaldia egingo da, goizeko 10:00etan Lasartetik abiatuta. Sausta, Barriola-Barkaiztegi, Egaña-Txiki, Billandegi eta Erbetegi-Etxeberri baserrietatik egingo da buelta, Alto Amaran bukatzeko.


Jaurlaritzak ez du oztopatuko frackingari buruzko herri ekimena

Eztabaida Legebiltzarrera eramatea "egokia" dela uste du Jaurlaritzak, baina arlo horretako eskuduntza Estatuarena dela ohartarazi du.

Josu Erkoreka Eusko Jaurlaritzako bozeramaileak azaldu duenez, Gasteizko Gobernuak ez du "oztopatuko" frackingari buruzko herri ekimen legegilea, eztabaida Eusko Legebiltzarrera eramatea "egokia" dela uste baitu. Dena dela, arlo hori erregulatzea Estatuari dagokiola ohartarazi du.

Erkorekak azaldu duenez, "komeni da Eusko Legebiltzarrak herri ekimenaren edukia aztertzea eta eztabaidari heltzea, kontu honek eztabaida sozial handia sortu duelako".

Nolanahi ere, Kantabriak eta Errioxak frackinga debekatu zuela eta, ondoren, Auzitegi Konstituzionalak lege horiek bertan behera utzi zituela gogorarazi du Erkorekak. Izan ere, Estatuak baino ezin du erabaki frackinga debekatu edo ez.

Erkorekak ez du argitu zein den Eusko Jaurlaritzak frackingaren aurrean duen jarrera. "Jaurlaritza ingurumena zaintzearen aldekoa da", esan du.

Bigarren aldia da Fracking Ez plataforma Eusko Legebiltzarrera herri ekimen legegile bat eramaten saiatu dena. Lur azpitik gasa ateratzeko teknika hori debekatzea du helburu.

EAEn ez dira frackinga erabiltzen hasi, baina baimenak emanda daudela gogorarazi du plataformak.

Frackinga edo haustura hidraulikoa presio handiko fluido baten bidez harri-geruzak hausteko eta gas naturala erauzteko teknika bat da.

Fracking Ez plataformaren esanetan, hainbat ikerketak erakutsi egin dute teknika honek kutsadura sor dezakeela lur azpiko uretan, eta ondorioz osasun arazoak sor daitezkeela gizakien eta animalien artean.


Fermin Vila euskal presoaren euroagindu eskaeraren bista izan da gaur Belfasten (Irlanda Iparraldea). Epailearen ebazpena urte berrian espero da


Bola jokalarien denboraldi txarra

Ostadar SKT-ko bola-joko taldeak ez du denboraldi ona egin aurten.

Josean Montesek aipatu digunez, nahiz eta Joxean Lasak Gipuzkoako txapelketan 10. postua lortu, taldeak ez du aurten emaitza paregaberik eskuratu.

Adierazi digunez, Charo Galan herritarra Gipuzkoako txapelketan aurreko postuetan sailkatu ahal zen baina gai pertsonalak medio ezin izan zuen parte hartu.

Honetaz gain, bola-jokoan trebatu nahi den edonork taldeko ateak irekiak dituela jakitera ematen du. Horretarako Ostadarreko egoitzara edo bolatokira hurbildu behar dira interesatuak.

Era berean, jaietarako haurren eta helduen bola-joko eta toka txapelketak antolatzen ari direla ere aurreratu du.


Surflari bat erreskatatu dute Zurriolan, uretatik atera ezinik zegoela

Kirolariak (19 urte) kolpea hartu du harkaitzen aurka eta arazoak izan ditu bere kabuz irteteko. Bestalde, 35 urteko gizonezko bat atxilotu dute hainbat surflariri ondasunak lapurtzeagatik.

19 urteko surflari bat erreskatatu dute Donostiako Zurriola hondartzan, kolpe bat hartu eta gero. Ondoren, Donostiako Ospitalera eraman dute gaztea.

Segurtasun Sailak Europa Press albiste agentziari jakinarazi dioenez, gertaera 15:50ean izan da gaur, astelehena. Bizilagun batek abisua eman du, surflari batek arazoak zituelako uretatik ateratzeko, Zurriolako hondartzan.

Antza denez, gazteak kolpea hartu du harkaitzen kontra, hori dela eta, Ertzaintzako agenteek uretatik irteten lagundu behar izan dute. Gainera, bertara jo duen anbulantzia batek Donostiako Ospitalera eraman du zauritua.

Zurriolan lapurtzeagatik atxilotua

Bestalde, aipatutako hondartzan, 35 urte eta aurrekariak dituen gizonezko bat atxilotu dute, lapurtzea egotzita, zenbait surflariren ondasunak ustez ostu eta gero.

Segurtasun Sailak zabaldu duenaren arabera, gertaera atzo, igandea, izan zen 16:30ean, Zurriolako hondartzan, Gros Donostiako auzoan. Ordu horretan, Ertzaintzak abisua jaso zuen, gizon batek motxila batzuk lapurtu omen zituelako.

Ertzainek ustezko lapurra topatu dute, biktima bat kritikatzen ari zitzaionean.

Hala, agenteek ustezko egilea identifikatu zuten: 35 urteko gizonezkoa eta aurrekariak zituena. Ustezko lapurrak motxiletako bat zeraman eta, horren barruan, bi diru-zorro eta erloju bat, antza, surflarienak.


Sprilur elkarteko zuzendari ohia atzeman du Ertzaintzak, industria espioitza egotzita

Antton Zubiaurre da atxilotutakoa, Mendaroko alkate izandakoa (EAJ). Beste pertsona baten posta elektronikora sartzen zen eta "garrantzi handiko informazioa" bereganatzen zuen, polizia iturrien arabera. Jaurlaritzak sortu zuen Lurzoru Eraikuntza Industriaren Sustapenerako sozietatea.

Ertzaintzak Antton Zubiaurre Sprilur EAEko elkarte publikoko zuzendari izandakoa atxilotu du gaur goizean, industria espioitza leporatuta. Polizia iturriek diotenez, Zubiaurre beste pertsona baten posta elektronikora sartzen zen eta "garrantzi handiko informazioa" bereganatzen zuen.

Lurzoru Eraikuntza Industriaren Sustapenerako sozietatea da Sprilur S.A. Elkartea 1995ean sortu zuten, Eusko Jaurlaritzaren Industria, Merkataritza eta Turismo Sailari atxikia.

Juan Jose Ibarretxe Jaurlaritzako lehendakari zen garaian izan zen Antton Zubiaurre elkarteko buru. Mendarokoa da, eta hango alkate izana da, EAJtik.


Uxuek bigarren finala jokatuko du segidan Valentzian

Garaipen premiarekin dago berriro Bilboko taldea, baina konfiantzaz dago, Bartzelonan lan txukuna egin ondoren

Final bat jokatu zuen joan den asteazkenean, eta beste final bat jokatuko du gaur. Txapelketa bat jokatu eta txapelketatik kanpo geratzeko arriskua dagoenean partida guztiak direlako finalak. Nymburk eta Rigaren aurka egindako hutsen ordaina. Final bat irabazi zuen, baina ez da nahikoa. Bigarrena ere irabazi egin behar du. Eta bigarrena irabazten badu, geratzen diren beste bi partidak ere irabazi beharrekoak izango dira. Gaur galtzen badu, ordea, ez da final gehiago egongo. Uxue Bilbo Basketek agur esango dio Eurokopari, ia ziur.

Astez aste, egunez egun, hobetzen ari da Uxue. Top 16ko lehen bi partidak galduta, hondoa jo zuen Rigan, eta orduz geroztik hobera egin du. Zaila ere ez zen izan, ezin zelako okerrera egin. Ligan Kanaria Handia menderatu zuen, eta herenegun Bartzelona ahaltsuari irabaztear egon zen Palau Blaugranan bertan (luzapenean galdu zuen). Eurokopan ere astindu polita eman zion Miribillari, gaurko aurkariari (91-76), eta badirudi hil hasierako krisi latz hori atzean utzi dutela.

Bi izen propio eduki du gorakada horrek: Alex Mumbru eta Raul Lopez. Mumbruk joko handia sortzen du bere gorputz handiari esker bizkarrez jokatzen, eta Valentziak arazo asko izan zituen Mumbru geratzeko. Kelati txikiagoa da, eta Dubjlevic mantsoagoa. Joan den astean min handia egin zuen, eta gaur ere estrategia bera erabiliko du Katsikarisek. Faltak behartu, eta zaintza bikoitzak egiten badizkiote, libre dagoen kideari asistentzia eman.

Beste izen propioa Raul Lopez da. Viceko aztia mugatua da fisikoki, hauskorra, baina hilabete pare bat min hartu gabe egiten baditu, jokalari aparta da. Saskiratzeko gai da, asistentzia onak emateko ere bai, eta momentu beroetan ez dio muzin egiten erantzukizunari. Perasovicek bi horien ekarpena geratzeko zerbait pentsatuko zuela da zalantza.


Libana Taboada da zarauztarren kirol orientatzaile berria

Astelehenetik zabalik da Zarauzko Udalaren Kirol Orientazio Zerbitzua (KOZ), zarauztar guztiei zuzendua. Kiroldegian jarri dute bulegoa, eta aditu batek orientatuko ditu bertara gerturatzen diren herritarrak, Orion bizi den Libana Taboadak hain zuzen ere. Aholkuak ematerakoan, kirol adituak kontutan hartuko ditu pertsona bakoitzaren ezaugarriak; esaterako, adina, osasun egoera, interesak eta baldintza sozioekonomikoak. Zerbitzua doakoa da.


Pilar Isuskiza amurrioarra omendu du Aldundiak 100 urte betetzeagatik

Gizarte Zerbitzuko diputatu den Beatriz Artolazabalek Amurrioko San Antón de Armuru egoitza bisitatu du gaur, bertan bizi den eta pasaden larunbatean ehun urte bete zituen Pilar Isuskiza ikusteko.

Argazkian, Pilar Isuskiza eta diputatuaz gain, Amurrio alkatea, Josune Irabien, gizarte langile bate eta omenaldia jaso duen emakumearen seme bat.


Prentsa oharra, Errebote plazaren inguruan

Errebote plazako lanak lizitatu dituztela jakinarazi du Udalak, prentsa ohar bidez:

Errebote Plazako berrurbanizazio proiektua lizitatuta

Urriaren 3an publikatu zen Udaletxeko web orrian

Pasa den irailaren 27an, Maite Izagirre alkateak, Carlos Marauri ingeniariak eta Estrella Redondo arkitektoak uztailean aurkeztu zuten proiektuaren arabera egindako Errebote Plazako berrurbanaketa obrak gauzatzeko baldintza agiria eta lizitazioko espedientearen onarpen dekretua sinatu zituen.

Pasan den urriaren 3an, Udaleko web orrian, “Kontratatzailearen profila” atalaren barruan publikatu zen onarpena, horrekin proposamenak bidaltzeko 20 egunetako epea martxan jarriz. 2017ko Sektore Publikoaren Kontratu Legearen barnean ezartzen denaren arabera egingo dira kontratazioak.

Lizitazioan ezarritako 395.454,58 €-ko prezioa gainditu ezingo duten obrak burutzeko epea, eskaintzak baloratzen diren momentutik hasi eta 4 hilabete eta erdikoa izango da. Kontratazio mahaia izango da kontratuaren esleipena egin eta formalizatuko duena.

Aurreikusita dauden obrek plazako zati handi bateko lurzoru aldaketa dute, egun dagoena aglomeratua den beste bategatik ordezkatuko da eta joko marrak harriarekin egingo dira; egokitzea, garbiketa eta hormak pintatzea; frontisaren alboan dagoen eta Kale Nagusira ematen duen harri-horma eraitsiko da; argiteria berria jarriko da zutabe berri eta LED proiektoreak erabiliz; argi apaingarria ezarriko da jokoko eta Udaletxeko hormetara bideratuta; hiri-altzariak eta errebote jokoarentzako sareak aldatuko dira.

Alkateak dioenez, ilusio handia ematen duen proiektua da eta gure Errebote Plaza dagokion mailan jarriko duena: “Errebote plazak, behar baino urte gehiagotan jasan ditu instituzioaren utzikeria eta nahita egindako hondamendiak. Bazen garaia, mota guztietako ekintzen erdigunea den gune honek merezi duen singularitatea edukitzeko. Patrimonio historikoa da eta batzuek egin duten lanagatik oraindik ere bizirik jarraitzen du plazari izena ematen dion kirolak: errebote jokoa.” Horrez gain, “orain egingo diren berrikuntzekin egun egiten diren ekintzak errespetatzeaz gain, ikertu beharko liratekeen beste hainbat ekintzei ere ateak zabaltzen dizkie”.


“Txirrindularitza eta kirola sustatu nahi ditugu Lasarte-Orian”

Kirol jarduera ugari dago Lasarte-Orian, baina gutxi batzuk bizikletari lotuak. Orain arte, LOKE eta Batasuna zikloturista taldeak izan ditugu arlo honetan, baina beste talde bat eratu berria da, Saiatuz Kirol Elkartea. Bizikletazaleek sortutako taldea da eta zikloturistez gain, beste atal batzuk ere izango ditu bere baitan, duatloia, triatloia eta atletismoa. Honela, Saiatuz elkarteari buruz gauza gehiago jakiteko elkarteko sustatzaileetako batekin hitz egin dugu, Arkaitz Zubillagarekin, hain zuzen ere.

Nolatan sortu da Saiatuz Kirol Elkartea?

Herrian zikloturismo egiteko eskari handia zegoela susmatu genuen. Honetaz gain, gutako asko bere kabuz entrenatu edo errepidera ateratzen ginen. Pixkanaka jendearekin hitz egin eta denak batera ateratzeko taldea sortzea adostu genuen.

Zein da elkartearen asmoa?

Txirrindularitza eta kirola bultzatu nahi dugu Lasarte-Orian eta horretarako hainbat ekintza antolatzeko asmoa dugu.

Nolako ekintzak izango dira?

Oraingoz, bi egitasmo prestatu ditugu, biak bizikletazaleei zuzenduak. Batetik mendi bizikleta irteera egingo dugu apirilak 6an eta bestetik uztailean lasterketa. Azpimarragarria da biak herrikoiak izango direla eta edonork hartu dezakeela parte.

Zein kirol barneratzen ditu taldeak?

Talde zikloturista da, baina triatloi eta atletismo sailak ere izango ditu. Azken hau gutxi landu dugu oraingoz kirol hau egiten duen kiderik ez dago eta. Eta triatloi sailean, berriz, Lasarte-Oriako Igeriketa Taldeko atal honetako kidea ohiak izango dira.

Kideei buruz ari garela, zenbat kide daude Saiatuz elkartean?

48 pertsona egin dira elkarteko kide eta adin desberdinetakoak gainera, 18 urtetik 50 urterakoak baitira. Azpimarragarria da ez dugula adin mugarik, edonor izan daiteke kide.

Baina haur edo gazteak ere kide izan al daitezke?

Errepidean ibiltzeko gai izan behar da eta hori, nire ustez, 15 edo 16 urte dituzunean da posible ez lehenago.

Irteerak aipatu dituzula, Lasarte-Orian dauden taldeen antzera, hau da, LOKE edo Batasunako zikloturisten antzerako egutegirik prestatu al duzue?

Egutegi zehatzik ez dugu izango. Jendea animatzen denean aterako gara. Hala ere, astebururo ateratzea posible izango litzatekeela uste dut.

Bestalde, kide asko gara. Batzuk entrenamenduak direla eta besteak beste egitekoaren bat dutela, kale egingo dute. Hala ere, nire ustez talde polita sortuko dugu errepidera ateratzeko, 20 eta 30 pertsona artekoa.

Lehiaketetan parte hartuko al duzue?

Zikloturista atalak ez du asmorik. Bai, ordea, triatloi eta duatloikoak, ahal duten txapelketetan parte hartzeko prestatzen ari baitira.

Sortu berriak zarete, baina ba al duzue lokalik?

Oraingoz ez. Hala ere, MKL bizikleta denda gure elkargunea dela esan daiteke. Honekin batera egiten dugu lan, bizikletako osagaiak erosi, etab. eta, beraz, gehienok hortik pasatzen gara.

Eta diru laguntzarik eskuratu al duzue?

Bai, asko kosta zaigu baina talderako babesleak lortu ditugu, MKL bizikleta denda, Langlass kristaldegia, Indartuz prestatzaileak eta Arizaun taldea. Honi esker, ekipamendua erosi ahal izan dugu.

Beraz, ekipamendua ere izango duzue?

Bai, noski. Gainera, MKL bizikleta dendan dago salgai eta nahi duenak eros dezake, ez du zertan taldekoa izan beharrik. Dendara joan, galdetu eta erostea besterik ez dauka.

Azkenik, jendea animatuko zenuke zuen Saiatuz kirol elkartera batzera?

Bizikletan ibiltzea gustuko duten guztiak dira ongi etorriak elkartera. Honetaz gain, esan bezala, edonork du izen emateko aukera. Oso erraza da gainera, MKL dendara joan eta bertan izen ematea da. Informaziorik nahiez gero ere bertara joatearekin nahikoa litzateke.•


Facebookek publizitatea jarri nahi du erabiltzaileen horman

‘Atsegin dut’ botoiari sakatu gabe ere, iragarkiak agertuko zaizkie sare soziala dutenei. Diru gehiago irabazi nahi du Facebookek.

Facebookek publizitatearen bidez diru gehiago lortzeko aurrerapausoak ematen jarraitzen du. Orain, gaurkotasunezko iragarkiak erabiltzaileen horman argitaratu nahi ditu, horiek ‘atsegin dut’ botoiari sakatu ez dieten arren. Oraingoz, probetan daude eta sare sozialeko bertsio guztietan jarriko dituzte iragarkiak.

Diru sarrerak handitzen saiatzen ari da munduko sare sozialik ospetsuenak. Iaz, 3.020 milioi euro irabazi zituen publizitateari esker; baina, horrek ez ditu inbertitzaileak asebete, eta burtsan ez du behar bezala funtzionatzen.

Gustatu gabe ere, agertuko dira

Orain, Facebook aurretik pentsatuta zituen iragarki batzuekin probatzen ari da: publizitate postak.

Mota horretako argitalpenak erabiltzaileen eguneraketak edo orrialdeak bezalaxe agertuko dira horma nagusian. Ezberdintasuna zera da: erabiltzaileak enpresaren orrialdeko “atsegin dut” botoiari eman gabe ere, agertuko dira.

Sare sozialak dituztenen artean mota horretako iragarkiak ez daude batere ongi ikusiak, “intrusiboa” dela uste dute.Twitterrek iragarki horiek erabiltzeko saiakera egin zuen, baina kritika ugari jaso ostean bilaketetan bakarrik gehitzea erabaki zuen.


Sindikatuek banatuta egingo dute greba metalean

LABek, CCOOk eta UGTk ekainaren 17, 19 eta 21erako egin dute euren deialdia. ELAk eutsi egin dio hilaren 17tik 21era aurretik iragarri zuen deialdiari.


5 jokalari, Euskadiko selekzioarekin

Emakumezkoen estatuko autonomien arteko txapelketa jokatuko da asteburu honetan A Coruñan (Galiza). Eta txapelketa honetan parte hartzeko deialdian, Hernaniko bost jokalari daude: Amets Castrejana, Maialen Aranegui, Anabel Perez, Marta Tejero eta Leire Rodriguez. Bestalde, 18, 16 eta 12 urtez azpiko taldeak Valladolideko neguko torneoan izango dira asteburuan.


Nafarroako VI. Trikitixa jaialdia larunbat arratsean eskainiko dute ETB-1en

Joan den larunbatean, hilaren 18an ospatu zen Lesakako Harriondoa Kultur Etxean Nafarroako VI. Trikitixa jaialdia. Euskal Telebistak hartu zituen irudiak eta larunbat honetan, 22:00etatik aitzinera eskainiko dute ETB1eko Oholtzan saioan.


Erreka ez da Berria pilota txapelketaren finalean izanen

Huarteren kontrako finalerdian 2-1 galdu zuen

Doneztebeko Erreka pilota elkarteak Berria txapelketan egin duen ibilbide bikaina finalerdietan akitu da. Martxoaren 18an, ortziralean Bizkaiako Galdakaon jokatutako hiru partidetatik bi Huartek irabazi zituen eta bakarra Errekak.

Kadete mailan, Errekarekin aritu ziren Unai Telletxea igantziarrak eta Ugaitz Elizalde iturendarrak 14 eta 22 galdu zuten Huarteko Larunbe eta Goñiren kontra.

Jubeniletan, Errekako Mikel Maia lesakarrak eta Adur Lasa etxarriarrak 22 eta 17 irabazi zieten Huarteko Irail Zestau (berriki Errekatik Huartera joan den doneztebarra) eta Ander Minari.

Beraz, senior kategoriako partidan erabaki zen finalista eta honetan, Errekako Iñaki Esain eta Jon Gorritik 16 eta 22 galdu zuten Yoldi eta Linzoainen kontra. Errekakoak 0-4 eta 7-16 galtzen joan ondotik, 15-16 hurbildu ziren markagailuan, batez ere Gorritik egindako partida bikainari esker. Halere, azkenean Huartekoak nagusitu ziren.

Berria txapelketako finala martxoaren 27an jokatuko dute Huartek eta Amezketako Zazpi Iturrik. Halere, Patxi Ordoki Errekako ordezkaria gustora ageri zen bere pilotariek egindako lanarekin, nahiz eta finalaren atarian gelditzeak ere pena eman. Halere, mila euroko saria izanen du Errekak kanporaketa honetaraino ailegatzeagatik.


Gainsari bat emango diote Trebiñun diharduen guardia zibil bati, "arriskuagatik"

Hego Euskal Herrian dauden poliziei eman ohi dieten gehigarria emango diote, konterria Burgosen mende badago ere.

Hego Euskal Herrian lan egiten duten poliziek "arriskuagatik" jasotzen duten gainsaria eskatu zuen guardia zibilak Trebiñun lan egiteagatik, baina 2010ean ezezkoa eman zion Espainiako Polizia eta Guardia Zibilaren Zuzendaritzak. Ondorioz, Burgoseko Justizia Auzitegian (Espainia) helegite bat aurkeztu zuen, eta epaitegiak ebatzi du Trebiñu "administratiboki Burgosen mende badago ere" Arabako mugen barnean dagoela, "eta garrantzitsuena, bere kokapenagatik, Arabako gorabehera profesional berdinak" dituela.

Poliziaren Zuzendaritzak argudiatu zuen guardia zibil hori ez zutela Hego Euskal Herrira bidali, nahiz eta Trebiñun patruilatzen duen. Auzitegiak, ordea, uste du gainsari hori jasotzeko eskubidea ez dela soilik Hego Euskal Herrian dauden poliziena, eta "gune gatazkatsuetatik kanpo egon arren, horietan lan egiten dutenei" ere badagokiela.

1980ko abuztuaren 29an eginiko ministroen kontseiluan onartu zuten Araban, Bizkaian, Gipuzkoan eta Nafarroan dauden poliziei eta guardia zibilei gainsari bat ematea.


"Poztasunez ematen dugu Aralar desegiteko pausoa: aseta gaude"

"Harrokeriarik" gabe, Patxi Zabaleta Aralarreko ohorezko presidenteak uste du Aralarren "ekarpenak" balio izan duela egungo koiuntura politikora heltzeko. Ezker abertzale "zibil eta zabala" osatzeko "ametsa" gauzatu daitekeelakoan proposatu dute alderdia «autoezabatzea».


Metropoli Forala 2016-02-26

Jakina den bezala, Tenis Klubaren atzean eraikitako etxoletan Errumaniako zortzi pertsona bizi dira. Edurne Elizondo, Berria egunkariko kazetaria haiekin izan da azken egunotan Santa Maria La Real auzoan. Erreportai mamitsua argitaratu du gaurko Nafarroako Hitza gehigarrian. Kazetari beratarra gurean izan da xehetasun guztiak emanez. Edu Lartzangurenek, azkenaldian hildako bi musikari handi ekarri ditu gogora: Motorhead taldeko abeslaria eta David Bowie.

Aitor Abaroa kritikariak asteburuko zine estreinialdiak aurreratu dizkigu.

Osasunak Kordobaren aurka jokatuko du bihar, andaluziako lurralde urrunetan. Iñaki Berastegi eta Eñaut Agirrebengoa kirol kazetariek partiduaren aurreko kronika egin digute. Saioaren azken zatian Toño Muro gitarra-jotzailearen eskutik rock doinuak Iruñerriko uhinetan.


Erantzun berri eske justiziari

Sanferminetako talde bortxaketaren sententziaren ostean, jomugan dira epaitegien jarduna eta Zigor Kodea bera. Adituek «beharrezko» deritzote sexu indarkeriari buruzko kontzeptuak berritzea


Gonzalezek eta Barriolak lasaitasuna dute jokoan Bilbon

Olaizola II.aren eta Beroizen aurka jokatuko dute, eta galduz gero, bosgarren posturaino eror daitezke

Binakako txapela irabazteko bi bikote faboritoek elkarren aurka jokatuko dute Bilboko Bizkaia pilotalekuan (17:00, Nitro). Bi bikoteek, halere, ez daude egoera berean. Olaizola II.a eta Beroizek jokaturiko bederatzi partidak irabazi dituzte, eta dagoeneko finalerdietara pasatu dira. Irujok eta Barriolak, berriz, azken bostetatik lau galdu dituzte, eta ez dago hain garbi finalerdietara pasatuko diren. Gaur, gainera, Sebastian Gonzalezek bigarren astez jarraian ordezkatuko du Irujo, Iberokoa hazizurriekin egon delako.

Ligaxkako partida erakargarriena behar zuen. Irujo eta Olaizola II.aren arteko lehiak amu ona izaten dira, eta Asegarcek Miribillaren alde egin zuen. Ikusteko dago, baina, Gonzalezekin zenbat pilotazale batzen diren. Izan ere, partida asko aldatzen da batek jokatu edo besteak jokatu. Are gehiago Barriolak berak ere azken asteetan oso kolpe freskorik ez izanik. Aurkariei dagokienez, bikote sendoena dira, eta apustuak haien alde irtengo dira.

Aspekoentzat oso partida garrantzitsua da, ligaxkaren hasieran hartutako abantaila polita ezerezean utzi baitute azken asteetan. Orain, bigarren sailkatuak dira, beste lau bikoterekin berdinduta, ordea, eta galduz gero, bosgarren posturaino jaits daitezke. Ligaxka hasi zenean pentsaezina zirudien Irujo eta Barriolak oraingo egoerara iristea, baina agerikoa da ez daudela euren onenean.

Irujok hobera egin du

Gonzalezek bigarrenez beteko du Irujoren tokia, baina hari ezin zaio sorosle izaterik eskatu. Binakakotik kanpo gelditzea bizkarrekoa izan zen, eta hilabeteak behar izan ditu bere mailara itzultzeko. Aurreko astean lan txukuna egin zuen Xala eta Laskurainen aurka, baina gaur jardun zailagoa izango du, Olaizola II.ak neurria oso ondo hartua diolako. Gai berean, litekeena da Irujok hurrengo astean jokatzeko moduan egotea. Herenegun Mutiloabeitin (Nafarroa) arin piloteotu zuen, eta ondo bidean astebete nahikoa beharko luke indarberritzeko.

Olaizola II.a eta Beroizek, berriz, ez dute deus ere jokoan, baina Aspeko bikoteei irabazteak enpresako kideei egiten die mesede. Erlaxatzekotan, errazago erlaxatuko dira Asegarceko bikoteen aurka. Lehen itzulian gaurko kontrarioei 22-15 irabazi zieten, Bilbon bertan. Partida bikaina izan zen, orain arteko txapelketako onena agian, eta Beroiz nabarmendu zen.


Artzainen harrobia

Artzain berriak trebatzeko eta profesionalak gidatzeko helburuarekin sortu zen Oñatiko Gomiztegi Artzain Eskola, 1997an. Hogei urte igaro dira lehen ikasturtea egin zutenetik. Urte hauetan guztietan, ia 260 ikasle igaro dira eskolatik; Maider Martinez eta Aitor Mantxola dira azken ikasturtean izan diren ikasleetako bi.


Arabako Batzar Nagusiek Garoña behin betiko ixteko eskatu diote Espainiako Gobernuari

Europako Batzordeari babesa eskatzea ere erabaki dute. PP ez beste alderdi guztiek egin dute eskaeraren alde.

Arabako Batzar Nagusiek erabaki dute Garoñako zentral nuklearra "baldintzarik gabe, berehala eta behin betiko" ixteko eskatzea Espainiako Gobernuari. Horrenbestez, zentral nuklearra eraisteko lanak ere lehenbailehen has ditzatela eskatu dute. PP ez beste alderdi guztiek babestu dute eskaera.

Eusko Jaurlaritzari ere egin diote eskaera; helegitea jar dezala Garoñan biltegi nuklear bat eraikitzeko baimena ematen zuen txostenaren aurka.

Halaber, auzi honen inguruan Europako Batzordeari babesa galdegitea ebatzi dute.


Diamantezko diskoa Barricadari

Milioi bat disko saldu izanaren ohorezko aipamena jaso du, eta zuzeneko kontzertu akustiko batekin ospatu


Bidazi elkartearen egoitza berria Beran da gaur gero.


Lagun bat atxilotu dute Karrantzan, 2006an Artzentalesen lehergailu bat jarri zuelakoan

Jordi Grau Año da atzeman dutena. BBKren egoitza baten kontra egin izana egotzi diote. Etxe bat miatu du Ertzaintzak goizean eta beste bat miatzen hasi da eguerdian.

Ertzaintzak Jordi Grau Año (32 urte) atzeman du bart gauean Karrantzan, 2006an Artzentalesen BBKren egoitzaren aurka lehergailu "mixto" bat jarri zuela egotzita. Espainiako Auzitegi Nazionalak eta Ertzaintzak elkarlanean egin dute atxiloketa, eta Karrantzako Bollain auzoko etxe bat miatu dute eguerdira artean, Eusko Jaurlaritzako Herrizaingo Sailak esan duenez. Eguerdian beste etxe bat miatzen hasi da Ertzaintza Ambasaguas auzoan.

Grau Auzitegi Nazionalaren esku ipiniko dute, "terrorismo" delitua leporatuta. 2006ko martxoaren 6an ipini zuen lehergailua Grauk, iturri haren arabera, baina Ertzaintzak bonba indargabetzea lortu zuen.


Patata tortilla gastronomia lehiaketako protagonista

Aurtengo Gastronomia lehiaketa prest dute antzuolarrek. Patata Tortilla da bosgarren edizioko protagonista. Izen ematea zabalik dago.

Aurreko urteetako arrakasta ikusita, aurten ere gastronomia lehiaketa antolatu da herriko jaietako ostiralean, uztailaren 13an. Aurten patata tortilla izango da protagonista.Hala, gastronomia lehiaketari, koadrila egunaren izaera eman nahi zaio aurten eta herritarren parte-hartzea bultzatu. Udalak oinarrizko elikagaiak eta sua jarriko ditu; baina nork berak bere ukitu berezia eta sekretua daraman osagarri hori, etxetik eraman beharko du; baita zartagina ere.

Izena emateko epea uztailaren 6a, ostiralera arte dago zabalik udaletxean edota antzuola.com webgunean.


Garraitz irla birsortzeko proiektua martxan dauka Lekeitioko Udalak

Bizkaiko Foru Aldundiagaz eta Atabaka elkarteagaz harremanetan dago udala irla berreskuratzeko ze pausu eman erabakitzeko. Gero eta pinu gutxiago geratzen dira bizirikBizkaiko Foru Aldundiagaz lankidetzan, basoa berritzeko plangintza bat prestatzen ari da Lekeitioko Udala. Lazunarri malekoiaren konponketak Garraitz irlako bisitari kopurua handitu du uda sasoitik hona. Hori dela eta, bisitarien segurtasuna bermatzeko asmoz, sasis betetako bidea garbitu zuen udalak eta hilda zeuden baina, oraindik zutik mantentzen ziren 40 arbola ere erretiratu zituzten. Garbiketa hori baina, behin behineko neurria izan da. Beste arbola erdiak ere laster hil egingo direla aurreikusten du udalak, lur gutxi dagoelako eta kresalaren eraginez. Hori dela eta, eman beharreko pausuak zehazteko ikerketa bat egiten ari dira. «Arbola gehiago sartzea merezi duen edo ez edo ze arbola den landatzeko egokiena aztertuko dugu», argitu du Koldo Goitia Lekeitioko alkateak.Aldundiagaz gain, Atabaka elkarteagaz ere hartu-emanetan dabil udala. Eskualdeko ondare historikoa gordetzeko lan egiten duen elkartea irla balorean ipini nahian lanean ari da, eta euren iritzia ere jakin nahi izan dute.Garraitz 25 proiektua jarri zuen abian Atabakak joan den urtean. Proiektu integrala izango zela azaldu zuten orduan Atabakoek, eta, beraz, Lekeitioko irlako elementu nagusi guztiak berreskuratzea dute helburu.Ikerketaren araberaIrlaren egoera aztertuta egingo duten txostenaren arabera erabakiko du udalak irlari zein erantzun eman. Momentuz, beheko aldean dauden arbolak, bizirik daudenez, bertan uztea erabaki dute eta ihartuak kendu.


Baskoniak Betis jipoitu du eta tinko eusten dio bigarren postuari

Arabako taldeak erakustaldia eman du Sevillan eta 62-106 irabazi dio Real Betis Energia Plus taldeari.

Kirolbet Baskoniak 62-106 jipoitu du Real Betis Energia Plus eta Endesa Ligako fase erregularra amaitzeko hiru jardunaldi falta direnean, tinko eusten dio sailkapeneko bigarren postuari. Hirugarren postuan den Bartzelonarekin berdinduta dago Arabako taldea, baina averagea alde du.

Hasiera ona eman dio Baskoniak lehiari, baina lehen laurdenaren erdialdera arte kosta egin zaio abantaila hartzea. Lehen 5 minutuak gainditu ostean, Arabako taldea nagusitzen hasi da, abantaila handiak lortzen hasi da, eta lehen 10 minutuak 14 puntuko errentarekin amaitzea lortu du (14-28).

Bigarren laurdenean ez da aldatu partidaren gidoia; Baskonia jaun eta jabe izan da, eta Betis ezinean ibili da. Betisek ezin izan du Arabako taldea gelditu. 26 puntuko abantaila izan du Arabako taldeak (19-45) atsedenaldira iristeko 4 minutu eta 37 segundo falta zirenean. Betis jostailu bat izan da Baskoniaren eskuetan eta talde gasteiztarra 30-52ko emaitzarekin heldu da atsedenaldira.

Atsedenaldiaren ostean, are nabarmenagoa izan da Baskoniaren nagusitasuna. Hirugarren laurdenean aldeak handitu eta handitu egin ditu Arabako taldeak eta 33 puntuko abantailarekin iritsi da azken laurdenera (47-80).

Dena erabakita egon da azken laurdenerako, baina Baskoniak berera jarraitu du; baita Betisek ere, baina Sevillako taldeak ezer gutxi egin ahal izan du aurkariaren nagusitasunaren aurrean. Baskoniak erakustaldia eman du, eta 62-106ko emaitzarekin irabazi du.

Fitxa teknikoa: 62 - Real Betis Energia Plus (14+16+17+15): Franch (5), Booker (6), Schilb (7), Kelly (10), Anosike (9) -hasierako bostekoa-, Golubovic (8), Urtasun (4), Cruz (2), Alfonso Sánchez (3), Nelson (1), Zagorac (2) eta Uriz (5). 106 - Kirolbet Baskonia (28+24+28+26): Huertas (13), Janning (21), Garino (9), Shengelia (19), Diop (3) -hasierako bostekoa-, Beaubois (9), Vildoza (8), Poirier (6), Timma (12) eta Voigtmann (6). Epaileak: Aliaga, Torres eta Perez Perez. Kanporaturik gabe.


Yemengo segurtasun indarrek Waleed Osairi hil dutela jakinarazi dute, Al Kaedako buruetako bat


Felipe Juaristiren ‘Piztutako etxeak’ poesia liburuak Espainiako Kritika Saria jaso du

Felipe Juaristik (Azkoitia, 1957) bosgarren aldiz jaso du kritikaren saria. Oraingo honetan, Piztutako etxea (Erein argitaletxea) poesia liburuarekin; 2014an argitaratutako liburuen artean aukeratu dute AECL Espainiako Literatur Kritikarien Elkarteko kideek.

Juaristiri narratiba arloan 1990ean eman zioten kritika saria Arinagoa duk haizea, Absalon (Erein) nobelagatik, eta poesia beste hiru aldiz bereganatua zeukan: 1985ean Denbora, nostalgia-gatik (Baroja), 1987an Hiriaren melankolia-gatik (Baroja), eta 2004an Begi-ikarak-i (Erein) esker.


Zortzi lagunek idiaren aurka neurtuko dituzte indarrak 700 kiloko harriarekin

Besten barne, abuztuaren 10ean izanen da desafioa

Aste pare baten buruan, hementxe izanen ditugu Santiburtzioak. Egunez egun, egitarauaren berri izateko aldizkari honetako gehigarrian irakurtzeko aukera izanen duzue. Hemen, berriz, bestak heldu diren honetan ohar batzuk emanen ditugu.

Alde batetik, Baztan Zopetako afarirako bazkideentzako txartelak Ulibeltzak Elkartean egonen dira salgai hilaren 28an, 19:30etik 20:30era. Gainontzekoentzat uztailaren 29tik aitzinera salduko dira ostatuetan, eta hondarreko eguna abuztuaren 7a izanen da. Erran, afariko menua hau izanen dela: zopak, zuri ta beltxak, gisatua, postrea, txanpaina, kafea, kopa, puroa eta edariak. 20 euro balio du.

Herriko afarirako txartelak ere uztailaren 29tik aitzinera paratuko dira salgai ostatuetan eta abuztuaren 8ra arteko epea izanen da erosteko. 29 euroren truke, hau izanen da menua: urdaiazpikoa, foie, kroketak, bildots errea patatekin, profiterolak, izozkia eta txokolate saltsa, edariak, kafea, txanpaina eta kopa.

Peñen bazkarirako txartelak uztailaren 27tik abuztuaren 5era salduko dira ostatuetan. Adin guztietako jendea apunta daiteke, eta ea animatzen den jendea.

Bertzetik, uztailaren 27an Itturburu ostatuan bilera bat eginen da txoznari buruz solasteko. Ahal duten guztiei joateko deia egin zaie.

Berrikuntzak

Bertze urteetako egitarauari begiratuta, aurten ere badira berrikuntzak. Bezperan, J. I. Muruak bordei buruzko erakustaldia eskainiko du Ariztigain kanpinean. Ondotik, herri kirol desafioa izanen da. Aurtengoan, gizon probako zortzi lagunek Errenteriako Patxi Ilarretaren idiaren aurka neurtuko dituzte indarrak. 700 kiloko harriarekin, 15 minutuko saioan zeinek plaza gehiago egin izanen da desafioa. Zetreria ere izanen da plazan.

Gainerakoan, besta ederrak heldu zaizkigu eta animatu!


Emakume batek Iruñeko kiromasajista bat salatu du, sexu-abusuengatik

Halaber, beste bi auzibide daude zabalik epaitegietan horren aurka. Salaketa bat duela gutxi epaitu dute, eta bestea behin-behinean artxibatu zuten.

Nafarroan, emakume batek Iruñeko kiromasajista baten aurkako salaketa aurkeztu du, sexu-abusuak leporatuta. Horren harira, Iruñeko 2. Instrukzio Epaitegiko epaileak ikerketa abiatu du Nafarroako Justizia Auzitegi Nagusiak jakinarazi duenez.

Halaber, aurrez, beste bi bezerok salaketa bana aurkeztu zuten haren kontra. Bietako bat duela gutxi epaitu dute, eta bestea behin-behinean artxibatu zuten.

Izapide judizialak abian dira. Epailea Espainiako Polizia Nazionalari, Foruzaingoari, Guardia Zibilari eta Iruñeko Udaltzaingoari zuzendu zaie balizko biktima gehiago identifikatzeko izapideak egin ditzaten. Beste biktima batzuen berri izanez gero, salaketa jarri nahi duten ala ez galdetzea ere eskatu die.

Bestalde, epaileak hiru eguneko epea eman die fiskalari eta auzian aurkeztu diren aldeei, auzipetuak bere lan-jarduna egiteko erabiltzen duen tokia itxi behar den ala ez galdetuz. Delitua berriro egiteko arriskua dagoela irizten dio.

_______________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan, baina bai telefonoan. Beraz, ez ahaztu ezabatzea.


28_David Martin lasarteoriatarra garaile Krosean

Lasarte-Oriako korrikalariak bikain aritu dira Lasarte-Oria Bai krosean. David Martin iritsi da lehenengoa Okendoko helmugara, Jon Altuna izan da Junior mailako lehena eta bestalde 322 herritarrek bukatu dute 10 kilometro eta 500 metroko ibilbidea.

David Martin herritarra izan da garaileEguraldia lagun izan dute XVII. Lasarte-Oria Bai krosean korrikalariek eta ia 1.200 korrikalarik amaitu dute 10 kilometro eta erdiko lasterketa. Goizeko 10:30etan abiatu dira korrikalariak eta lehenengoek denbora onak egin dituzte. 32 minutu eta 50 segundo behar izan ditu David Martinek ibilbidea osatzeko. Iazko 33:35 denbora 45 segundotan hobetu du Lasarte-Oriako korrikalariak.

Zortzi laguneko taldeak elkarrekin egin ditu lehen kilometroak gero hipodromo inguruan, Dabid Martin eta Sergio Romanek egin dute ihes, azken kilometroan utzi du lasarteoriatarrak atzean hernaniarra eta bakarrik heldu da helmugara. Esan bezala 32:50 denbora egin du Martinek, Sergio Roman bigarrenak 32:55 eta Oñatiko Yeray Varelak 33:05. Emakumezkoen artean lehenengoa Marisol Ramos oñatiarra izan da 40 minutu eta 9 segundorekin, eta ezinduen artean aurreko urteetan bezala, Pierre Miura nagusitu da 35 minutu eta 10 segundoko denborarekin.

1.200 lagun atera diraJon Altuna Egitegi Txintarriko lankideak lasterketa bikaina egin du, 37 minutu eta 31 segundoko denborarekin helmugara iritsi den Junior mailako lehenengo gizonezkoa eta Ostadarreko lehen bazkidea izan da David Martinen atzetik. Bere anaia, Alex Altuna izan da Junior mailan lehen herritarra, Mikel Martinez eta Imanol Garmendiaren aurretik. Emakumezkoen artean lehen juniorra Ainhoa Mangas lasarteoriatarra izan da 50:09 denborarekin eta Ostadarreko bazkideen artean lehen emakumezkoa, Alicia Rodriguez, 50:32.

Herri mailan lehenengoak, David Martinen atzetik, Raul Gomez, 33:33, Raul Tejado 36:05 eta Antonio Mazo 37:17 izan dira. Emakumezkoetan Rebeca Villanueva, 46:06, Alicia Rodriguez 50:32 eta Maider Lizarraga 52:55 izan dira hiru lehenengoak.

Aurten 1 dortsala eraman du atzean joan ohi den koadrilak. Erratzak aurten guraizeengatik ordezkatu dituzte Gobernua egiten ari den murrizketak salatuz.

Sailkapena hementxe!